Polis tahan empat lelaki, rampas 39 kilogram syabu di Cheras

KAJANG, 30 Mei – Polis menahan empat lelaki dan merampas syabu seberat 39 kilogram dianggar bernilai RM1.4 juta daripada mereka dalam serbuan di tempat letak kereta di deretan premis perniagaan di Batu 11, Cheras di sini Selasa lepas.

Ketua Jabatan Siasatan Jenayah Narkotik Selangor ACP Ahmad Jefferi Abdullah berkata kesemua mereka termasuk seorang warga Ukraine itu ditahan kira-kira 6 petang dan pihaknya turut merampas tiga kereta jenis Mercedes-Benz, Toyota Vios dan Perodua Bezza.

Beliau berkata kumpulan lelaki yang berusia 30 hingga 44 tahun itu dipercayai membekalkan dadah berkenaan kepada pengedar lain untuk dipasarkan di sekitar Lembah Klang sejak enam bulan lepas.

“Ketika serbuan, lelaki warga Ukraine itu sedang mengangkat kotak berisi 39 pek lut sinar berisi dadah keluar dari Perodua Bezza bersama tiga lelaki tersebut,” katanya pada sidang media di Ibu Pejabat Polis Daerah Kajang di sini hari ini.

Menurutnya, polis turut merampas wang tunai RM20,380, mata wang Thailand berjumlah 35,000 baht dan 11 utas rantai serta gelang emas daripada mereka.

“Nilai keseluruhan rampasan adalah kira-kira RM1.79 juta dan polis sedang mengesan saki baki ahli sindiket termasuk ketuanya yang masih bebas serta menyiasat sumber dadah berkenaan diperoleh,” katanya.

Ahmad Jefferi  berkata hasil saringan air kencing mendapati dua daripada lelaki berkenaan positif dadah serta mempunyai rekod jenayah lampau melibatkan dadah dan bunuh.


Saringan kanser percuma untuk orang Melaka

AYER KEROH 7 Jun – Kerajaan Negeri menerusi Perbadanan Bioteknologi Melaka (PBM), mengalu-alukan rakyat Negeri Melaka untuk mengambil bahagian dan memanfaatkan Program MBIO SIHAT/Program Ujian Darah Untuk saringan kanser percuma.

Ketua Pegawai Eksekutif PBM, Tee Mei Ghee berkata, program itu berlangsung sepanjang tahun ini dan terbuka kepada lelaki serta wanita berusia 40 tahun keatas.

Mei Ghee berkata, bagi lelaki tawaran disediakan adalah saringan kanser prostat dan usus, sementara itu wanita pula saringan kanser ovari serta usus.

“Tawaran ini terbuka kepada 5,400 individu terawal sahaja, program ini juga dibuka kepada penerima Bantuan Kerajaan Negeri Melaka dibawah Jabatan Kebajikan Masyarakat (JKM).

“Mereka yang berminat atau mempunyai pertanyaan lanjut berkaitan lokasi pemeriksaan boleh menghubungi Pegawai Komunikasi Korporat (Amalina) ditalian 017-6808210 atau Ketua Projek (Muhammad Hazwan) 012-9333167,” katanya.


Gangguan bekalan telur ayam disebabkan permintaan, pembelian mendadak

PUTRAJAYA, 4 Feb – Peningkatan permintaan dan pembelian telur ayam yang mendadak sebelum, semasa dan selepas cuti Tahun Baharu Cina menyumbang kepada gangguan bekalan telur ayam ketika ini, kata Pengarah Penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) Azman Adam.

Dalam kenyataan hari ini bagi mengulas isu kekurangan bekalan telur ayam di pasaran, beliau berkata terdapat juga ladang ternakan ayam dan telur serta syarikat logistik penghantaran yang tidak beroperasi sepanjang dua hari cuti umum Tahun Baharu Cina, malah ada yang cuti lebih lama sempena perayaan itu.

Katanya faktor-faktor tersebut menjadi punca kelewatan dalam membekalkan telur dari ladang ke pemborong dan peruncit di beberapa tempat seperti di Terengganu, Negeri Sembilan, Perlis dan Sarawak.

“KPDNHEP yakin bekalan telur akan kembali stabil dan keberadaannya akan meliputi semua lokaliti di Malaysia apabila ladang pengeluar telur ayam serta syarikat logistik penghantaran beroperasi semula tidak lama lagi,” katanya.

Media sebelum ini melaporkan terdapat masalah bekalan telur tidak mencukupi seperti di Terengganu sejak sebulan lalu yang memberi tekanan kepada peniaga serta pengguna.

Berdasarkan data pengeluaran telur ayam daripada 50 syarikat yang mewakili 80 peratus pengeluarannya di negara ini, 839,281,658 biji telur ayam telah dikeluarkan pada Disember 2021, manakala pengeluaran bagi Januari lepas pula diunjurkan sebanyak 839,882,296 biji.

Menurut Azman sehingga semalam, 91 peratus ketersediaan bekalan telur ayam dalam pasaran negara direkodkan, menunjukkan bekalan telur ayam adalah stabil dan mampu memenuhi permintaan semasa pengguna.

Beliau turut menasihatkan pengguna agar tidak membuat pembelian panik atau lebih daripada kebiasaan kerana isu bekalan yang berlaku adalah terpencil dan akan kembali normal serta stabil selepas cuti Tahun Baharu Cina seperti yang dimaklumkan pemain industri.

Katanya KPDNHEP juga telah mengarahkan semua peruncit memperbaharui stok di premis masing-masing serta menghubungi pemborong dan pengeluar sekiranya stok mereka jatuh ke paras had pesanan semula.

“Kami juga telah mengarahkan supaya peruncit melaksanakan pembelian terhad jika perlu untuk memastikan lebih ramai pengguna dapat membeli telur ayam,” katanya.

Azman berkata pegawai penguat kuasa KPDNHEP melakukan pemantauan dan pemeriksaan setiap hari terhadap kedudukan bekalan barangan keperluan utama di setiap rantaian pengedaran iaitu di peringkat pengeluar, pengilang, pemborong dan peruncit.- BERNAMA


Pembinaan Muzium Kereta Api Gemas dalam pelaksanaan secara berperingkat

SEREMBAN, 21 April – Pembinaan Muzium Kereta Api Gemas kini dalam proses pelaksanaan secara berperingkat oleh Majlis Daerah Tampin (MDT), dengan persetujuan bersama Perbadanan Aset Keretapi (RAC) dan Keretapi Tanah Melayu Berhad.

Menteri Besar Negeri Sembilan Datuk Seri Aminuddin Harun berkata Pejabat Daerah Kecil Gemas telah menerima peruntukan RM490,000 daripada Kementerian Pelancongan, Seni dan Budaya (MOTAC) pada tahun lepas, bagi melaksanakan kerja menaik taraf stesen kereta api lama Gemas kepada muzium.

“Kerja naik taraf tersebut telah siap pada November. Perancangan selanjutnya adalah membangunkan Muzium Kereta Api Gemas menerusi tiga fasa dengan fasa pertama melibatkan RM1.06 juta, bagi membaik pulih bangunan lama dan gerabak kereta api,” katanya.

Beliau berkata demikian ketika menjawab soalan Datuk Abd Razak Ab Said (BN-Gemas) mengenai perancangan kerajaan negeri untuk merealisasikan sebuah muzium kereta api di Gemas, pada persidangan Dewan Undangan Negeri (DUN) di sini hari ini.

Katanya bagi fasa dua iaitu antara tahun ini dan 2023, permohonan peruntukan sebanyak RM1 juta telah dihantar ke Kementerian Perumahan dan Kerajaan Tempatan serta MOTAC, bagi pembinaan bangunan muzium tambahan, baik pulih jambatan timbang, baik pulih ‘turn table’ lokomotif lama dan landasan lama.

Selain itu, beliau berkata peruntukan sebanyak RM2 juta pula diperlukan bagi menaik taraf landskap, pusat riadah tepian sungai dan tempat letak kereta, untuk fasa tiga bagi 2023 hingga 2024.

Menurutnya RAC telah bersetuju supaya MDT mengambil alih operasi kawasan stesen lama untuk dijadikan muzium kereta api, dan perjanjian di antara MDT serta RAC akan ditandatangani dalam masa terdekat.

“Selain itu, KTMB juga bersetuju menguruskan muzium dan menyediakan bahan pameran selaras dengan kelulusan daripada pihak pengurusan atasan KTMB, agar kesemua koleksi KTMB dari zaman penjajahan diletakkan di Muzium Kereta Api Gemas,” katanya.- BERNAMA


Agong zahir penghargaan kepada Amerika Syarikat sumbang 1 juta vaksin Pfizer

KUALA LUMPUR 6 Julai – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan penghargaan kepada Amerika Syarikat (AS) atas sumbangan satu juta dos vaksin Pfizer bagi meningkatkan keupayaan proses vaksinasi di bawah Program Imunisasi Covid-19 Kebangsaan (PICK).

Datuk Pengelola Bijaya Diraja Istana Negara, Datuk Ahmad Fadil Shamsuddin menerusi laman rasmi Facebook Istana Negara hari ini turut menyampaikan ucapan terima kasih Al-Sultan Abdullah kepada Duta Besar Amerika Syarikat di Malaysia, Brian McFeeters atas sumbangan itu.

“Semoga sumbangan bekalan vaksin ini membantu negara memerangi pandemik COVID-19 dan memperhebatkan lagi PICK,” titah baginda menerusi laman sosial itu hari ini.

Selain itu, Seri Paduka turut menzahirkan penghargaan kepada Menteri Luar Datuk Seri Hishammuddin Tun Hussein; Menteri Sains, Teknologi dan Inovasi merangkap Menteri Penyelaras PICK Khairy Jamaluddin dan Menteri Kesihatan Datuk Seri Dr Adham Baba atas pelaksanaan kerjasama antara Malaysia dan AS dalam menjayakan sumbangan bekalan vaksin itu.

Pada masa sama, Al-Sultan Abdullah turut menyeru rakyat di negara ini supaya bersama-sama berdoa agar negara sentiasa berada di bawah lindungan Allah SWT, dijauhi daripada sebarang musibah dan pandemik COVID-19 dapat dibendung serta diakhiri dengan segera.

Semalam, sebanyak 1 juta dos vaksin jenis Pfizer BioNTech sumbangan AS tiba di Lapangan terbang Sultan Abdul Aziz Shah, Subang pada pukul 8.10 pagi menerusi penerbangan Raya Airways, sehari selepas negara itu menyambut ulang tahun kemerdekaan ke-245 tahun.

Khairy Jamaluddin, Menteri Penyelaras Program Imunisasi COVID-19 Kebangsaan bersama YB Dato’ Seri Hishammuddin Tun Hussein, Menteri Luar Negeri dan H.E. Mr. Brian D. McFeeters, Duta AS ke Malaysia.


NSEA, XNOVA johan Game-on Esport MISDEC

BATU BERENDAM 30 Julai – Kumpulan NSEA dan XNOVA membuktikan keunggulan apabila masing-masing dinobat johan pada Kejohanan Game-on ESport anjuran Pusat Pembangunan Kemahiran Perindustrian Melaka (MISDEC) bersama Todak Academy di Batu Berendam hari ini.

NSEA diisytihar pemenang kategori Mobile Legend (MLBB) dengan menewaskan pencabar terdekatnya MOZAC dan 5 WIRA yang terpaksa berpuas hati dengan tempat kedua dan ketiga.

Manakala XNOVA pula dinobat juara kategori Player Unknown Battle Ground (PUBG) selepas mengenepikan TEES X dan DBD R2K yang menduduki tempat kedua dan ketiga.

Selaku johan, NSEA dan XNOVA membawa pulang hadiah wang tunai RM2,500, trofi, sijil penyertaan dan baucar dua hari satu malam di Hotel La Crista.

Manakala pemenang tempat kedua dan ketiga masing-masing membawa pulang hadiah RM1,500 dan RM1,000 beserta sijil dan baucar menginap dua hari satu malam di Hotel La Crista.

Selain acara berpasukan, kejohanan itu turut menobatkan Ahmad Firdaus Abdul Halim (NSEA) dan Muhammad Zikri Haziq Pa’al (XNOVA) sebagai pemenang anugerah Most Valuable Player (MVP) bagi kategori MLBB dan PUBG sekali gus membawa pulang wang tunai RM100.

Untuk rekod, seramai 379 peserta menyertai kejohanan Game-on Esport MISDEC melibatkan 36 pasukan bagi kategori PUBG dan 32 pasukan bagi kategori MLBB.

Upacara penutup kejohanan itu dihadiri Pengarah Jabatan Belia dan Sukan Negeri Melaka Khairul Adri Rosli; Pengerusi Jawatankuasa MISDEC Don Mardzi Ahmad Shamsuddin, Pengurus Besar Todak Academy Sdn Bhd Taufik Rizal Aminuddin, Pengarah Urusan Hotel La Crista Datuk Rosthman Ibrahim dan Pengarah Yew Gadget Yew Boon Xiang.


Petik dan bayar, produk pelancongan baharu?

KUALA LINGGI 16 Januari – Harga murah, segar dan paling utama pengguna dapat meluangkan masa bersama keluarga, memungkinkan konsep petik dan bayar di kebun sayur-sayuran sekitar Melaka menjadi produk pelancongan baharu di negeri ini.

Perkara ini bukan sesuatu yang mustahil kerana sudah terbukti menarik ramai pelancong seperti yang sekian lama diamalkan di destinasi percutian tanah tinggi, Cameron Highlands, Pahang terkenal dengan produk seperti strawberi dan pelbagai jenis sayur-sayuran.

Terbaharu konsep itu ditawarkan kepada pelanggan oleh pihak pengurusan Pusat Pengumpulan Hasil Ladang Kuala Sungai Baru, Masjid Tanah, di sini, dalam program berlangsung, semalam.

Bagi pengunjung Abu Naim Bakri, 35, tawaran itu menarik minatnya kerana harga jualan sayur seperti kangkung, bayam, sawi bunga dan sawi hijau ditawarkan adalah 30 peratus lebih murah berbanding pasaran.

“Tetapi paling utama bagi saya adakah masa bersama anak-anak. Meluangkan masa bersama anak-anak dan isteri di kebun seperti ini pengalamannya amat berbeza jika kita ke pusat beli-belah.

“Timbul suasana harmoni yang mengeratkan lagi hubungan kekeluargaaan. Pada masa yang sama saya juga dapat mendidik anak-anak mengenai alam sekitar dan menarik minat mereka untuk menikmati hidangan berasaskan sayur-sayuran.

Sementara itu Shahrin Ikmal Zainal, 36, berkongsi rasa puas kerana dapat memilih sendiri sayuran hijau dan segar dibeli untuk kegunaan sendiri serta kenalan yang tidak sempat hadir.

“Rasa geram tengok daun sayur yang hijau dan lebar, saya bebas memilih dan petik selain itu harganya juga murah berbanding di tempat lain,” katanya.


Suami isteri bunuh anak, dihukum gantung sampai mati

KUALA TERENGGANU 28 Feb. – Tindakan tidak berperikemanusiaan pasangan suami isteri terhadap anak perempuan mereka akhirnya terbalas, apabila Mahkamah Tinggi di sini hari ini menjatuhkan hukuman gantung sampai mati setelah mereka didapati bersalah kerana membunuh.

Hakim Datuk Zainal Azman Abd Aziz membuat keputusan tersebut ke atas Anuar Yusof, 55, dan isterinya Murni Ahmad, 40, yang merupakan ibu tiri mangsa, Siti Hajar, 22, setelah mendapati pihak pembelaan gagal menimbulkan keraguan munasabah, terhadap kes pendakwaan.

Ketika penghakiman, Zainal Azman berkata berdasarkan fizikal simati, ia jelas menunjukkan beliau telah dibiarkan terlalu lama tanpa makanan yang cukup, diabaikan rawatan kesihatan dan turut didera sehingga beratnya hanya kira-kira 18 kilogram.

Katanya, fakta tersebut (pengabaian dan penderaan) telah dimaklumkan oleh pihak pakar bedah, ketika dipanggil memberi keterangan dan ia gagal disangkal oleh kedua-dua tertuduh.

“Adalah sesuatu yang mustahil perbuatan mereka berlaku dalam tempoh sehari dua, sebaliknya mangsa mungkin menderita selama berbulan-bulan. Kedua-dua tertuduh pastinya menyedari kesakitan yang dialami mangsa, namun tidak mengambil apa-apa tindakan mahupun memberi rawatan sewajarnya, sehinggalah berlaku kematian,” katanya.

Selain pasangan tersebut, dua lagi anak mereka iaitu Siti Sarah Anuar, 26, dan adik lelakinya yang kini berusia 19 tahun (ketika kejadian 14 tahun), turut didakwa atas pertuduhan yang sama, namun mahkamah telah melepas dan membebaskan mereka selepas didapati tidak bersalah.

Zainal Azman berkata Siti Sarah dan Amir Sharif turut berada dalam jagaan pasangan itu, namun tidak banyak yang boleh dilakukan, kerana turut terikat dengan tindakan ibu bapa mereka.

Keempat-empat tertuduh didakwa secara bersama-sama membunuh Siti Hajar di Jalan Air Putih, Taman Semarak, Binjai di Chukai pada 10.45 malam, 26 April 2016.


Fasa 4 program imunisasi diaktifkan untuk kawal kluster tempat kerja

PUTRAJAYA 14 Jun – Fasa 4 Program Imunisasi COVID-19 Kebangsaan melibatkan sektor ekonomi kritikal diaktifkan hari ini, dalam usaha mengawal kluster tempat kerja, kata Menteri Penyelaras Program Imunisasi COVID-19 Kebangsaan Khairy Jamaluddin.

Beliau berkata Fasa 4 itu yang merupakan fasa kawalan wabak, akan dimulakan di kawasan industri yang beroperasi semasa pelaksanaan sekatan pergerakan penuh, sehingga 28 Jun ini.

“Fasa kawalan wabak ini melibatkan sektor ekonomi kritikal iaitu asas tulang belakang pembangunan ekonomi negara, dan ia perlu diterapkan secepat mungkin dalam kalangan industri, supaya kluster tempat kerja dapat dikawal,” katanya serta merujuk data COVID-19 semalam (13 Jun) di mana 11 daripada 15 kluster baharu direkodkan adalah kluster tempat kerja.

Khairy berkata, Kementerian Perdagangan Antarabangsa dan Industri (MITI) akan menyelaraskan pusat pemberian vaksin (PPV) Industri, bagi proses vaksinasi untuk sektor perkilangan.

“Selepas itu, PPV Industri akan dibuka kepada sektor lain seperti pembinaan, perladangan, peruncitan dan hospitaliti secara berperingkat,” katanya dalam sidang media perkembangan Program Imunisasi COVID-19 Kebangsaan di sini hari ini, bersama Menteri Kesihatan Datuk Seri Dr Adham Baba.

MITI pada Sabtu lalu berkata Program Imunisasi Industri COVID-19 Kerjasama Awam-Swasta (PIKAS) bagi sektor pembuatan akan dilancarkan sebagai Fasa 4 daripada Program Imunisasi COVID-19 Kebangsaan dengan vaksinasi akan dijalankan di premis kilang dan lokasi perindustrian yang dikenal pasti.

Beliau berkata, purata dos yang diberi pada minggu lalu iaitu antara 7 hingga 13 Jun adalah 130,842 dos sehari, dan ini adalah peningkatan daripada purata 94,481 dos sehari pada minggu sebelumnya.

Dalam pada itu, Khairy memaklumkan Jawatankuasa Khas Jaminan Akses Bekalan Vaksin Covid-19 (JKJAV) akan mengagihkan 30,000 dos vaksin di Labuan, berikutan jumlah kes COVID-19 yang agak kritikal di pulau berkenaan.


Penyelarasan antara agensi lambat pada hari pertama banjir – Acryl Sani

SHAH ALAM 23 Dis – Penyelarasan di antara agensi kerajaan perlahan pada hari pertama banjir di Shah Alam pada Sabtu lalu menjadi punca operasi menyelamat menjadi lambat, kata Ketua Polis Negara Tan Sri Acryl Sani Abdullah Sani.

Selain itu, katanya kelewatan itu juga turut berpunca daripada masalah kepadatan penduduk di kawasan tersebut termasuk ramai yang tinggal di apartmen.

“Saya lihat dalam insiden yang berlaku di Taman Sri Muda, Shah Alam, kita dapati koordinasi semua agensi pada awalnya dilihat agak perlahan.

“Ketika itu, keadaan banjir masih di paras bahaya. Kita dapati di Shah Alam, mangsa-mangsa banjir berada di kediaman rumah teres dan pangsapuri.

“Jadi kepadatan penduduk di Shah Alam berbeza dengan di Kelantan, Pahang, Terengganu dan negeri lain. Urusan pemindahan itu berlaku dengan mudah sebab lokasi dan bentuk penempatan,” katanya seperti dipetik daripada laporan Berita Harian.

Dalam pada itu, mengulas mengenai rungutan talian kecemasan 999 tidak didapat dihubungi, Acryl Sani berkata beliau akan mendapatkan maklumat terperinci mengenai masalah itu.

Dalam perkembangan berkaitan, beliau berkata sejumlah 66,015 anggota keselamatan pelbagai agensi ditugaskan di tujuh negeri dilanda banjir membabitkan Selangor, Kuala Lumpur, Pahang, Perak, Melaka, Kelantan dan Negeri Sembilan.

“Kami semua agensi terbabit dalam bencana terhutang budi kepada semua NGO, persatuan penduduk yang begitu aktif. Mereka ini wira tak didendang yang bekerja dan menghulurkan bantuan tanpa mengharapkan penghargaan.


Ahli akademik, sertailah dan perkasakan bola sepak Malaysia!

KERANA melihat perkembangan bola sepak yang kian melencong di negara ini, banyak kajian ahli akademik dijalankan namun Persatuan Bola Sepak Malaysia (FAM) pula tampak berat untuk mengadakan kerjasama dengan pihak universiti secara rasmi.

Mungkin kajian itu ibarat sampah buat mereka – menyemak dan menjengkelkan. Ahli akademik dan pengamal sukan, duduklah semeja. Simpanlah ego itu, bukan semua kita buat itu betul jika tanpa panduan ilmu. Bukan juga jawatan disandang itu bererti kita di landasan yang benar.

Jawatan itu bukan taraf tetapi tanggungjawab. Di FAM, pasti ada yang bekerja tanpa konsisten dengan agenda perubahan. Mereka mungkin menguruskan, bukannya menyampaikan penyelesaian yang berkualiti dan tiada kedalaman teknikal yang mencukupi tetapi berjaya menarik perhatian dengan janji kosong. Hanya penyambar peluang. Bila berjaya, merekalah ke depan, bila berfikir, jauh ke belakang.
Peminat dan pemerhati inginkan sesuatu yang jauh lebih baik seiring peredaran teknologi dan zaman. Sesuatu yang realiti walaupun pahit tetapi lebih baik daripada kabus hipokrasi yang sukar memahami kebenaran.

Bola sepak Malaysia kini merupakan perniagaan yang serius dan memerlukan pendekatan pengurusan profesional. Isu tadbir urus telah lama ‘bernanah’ dalam persatuan-persatuan bola sepak (FA) negeri. FAM perlu membantu dalam mengasaskan semua tindakan bagi mengukuhkan FA-FA yang bermasalah demi faedah pihak berkepentingan – kelab, pemain dan pegawai serta pentadbir.

FAM, bekerjasamalah dengan universiti-universiti, Institut Sukan Negara dan Majlis Sukan Negara bagi merealisasikan usaha ini. Juga perlu ada jabatan/unit baharu pendidikan FAM yang diketuai orang yang berkelayakan dalam pendidikan dan pengurusan bola sepak.

• Tiada atau kurang kemahiran pengurusan bola sepak
Pengurusan baik ahli-ahli gabungan FA akan banyak membantu FAM. Bukan semua pentadbirnya atau kelab bola sepak mempunyai latar belakang atau pengalaman serta ilmu pengurusan bola sepak walaupun berkelayakan tinggi akademik. Lemah di sini, maka lemahlah FAM nanti.

Langkah penswastaan kelab bola sepak (FC) oleh FAM pada 2021 menyaksikan pentadbir-pentadbir ini kekurangan idea, ilmu, kemahiran, perancangan dan perhubungan awam. Bergantung kepada bantuan lain terutamanya kerajaan negeri menjadi jalan pilihan mudah. Perak FC sebagai contoh terkini 2022.

• Penglibatan ahli politik
Mereka dalam pengurusan pasukan bukan aneh di Malaysia termasuk sukan-sukan lain malah sudah jadi budaya. Ramai yang berjaya menjadi pemimpin sukan, tidak kurang juga yang gagal. Kehadiran mereka kadangkalanya amat dialu-alukan FA. Yalah, minta apa sahaja, ahli politik jarang nak kata tidak. Bukan satu kesalahan, cuma tidak seronoknya ialah konco-konco mereka yang ‘lebih sudu daripada kuah’.

Pemilik Johor Darul Ta’zim (JDT) FC, Tunku Ismail Sultan Ibrahim pernah berkata dalam satu program TV pada 17 Disember 2020: “Tidak begitu teruk (ahli politik dalam bola sepak) tetapi memerlukan orang yang sesuai mengendalikan dan mempunyai semangat bola sepak. Dua jenis manusia dalam industri bola sepak, mahu berjaya atau menjadi terkenal. Politik boleh meruntuhkan bola sepak negara jika diteruskan.”

“Ahli politik memiliki tugas tersendiri, berbakti kepada rakyat. Jadi mereka tidak boleh menguruskan bola sepak. Keutamaan harus kepada kelab dan lebih baik tugas itu diberikan kepada mereka yang arif dan selayaknya serta sepenuh masa. Di JDT FC, saya memiliki pasukan pengurusan daripada bola sepak, pengarah teknikal dan pengarah sukan JDT merupakan bekas pemain dan amat mengenali situasi yang perlu dilalui dalam bola sepak.”

• Dana dan penaja
Apabila kebiasaannya duit datang daripada kerajaan negeri, segala-galanya dibelanjakan tanpa memikirkan hari esok. Lagi cepat lagi baik. Belanja dulu, belanjawan kemudian. Tiada usaha langsung menjana sumber kewangan. Tanpa bantuan ini, terjejaslah prestasi FC itu, hutang gaji mulalah tertunggak berbulan-bulan. Inikah bola sepak Malaysia yang memasuki era profesional sejak 2004? Berulang-ulang episodnya!

• Rasuah dan salah guna kuasa
Kajian ahli akademik mendapati kejatuhan bola sepak negara bermula pada pertengahan 80-an dan diburukkan skandal rasuah besar-besaran pada 1994 hingga 1995 serta disumbangkan oleh kegagalan beberapa pasukan membayar gaji pemain dan pegawai mereka. Selebihnya kerana tamak, kelemahan pengurusan dalaman dan kewujudan peluang-peluang tanpa kawalan.

Gejala sosial ini akan menular pula kepada ‘insider trading’ (perdagangan orang dalam) iaitu membeli dan menjual dengan bantuan maklumat yang diketahui oleh mereka yang berkaitan pasukan tertentu. Seterusnya ‘tax evasion’ (mengelak cukai). Apabila bola sepak kita semakin maju dengan kadar pembelian dan penjualan pemain serta pembayaran gaji tanpa had, akan timbullah ‘money laundering’ (pengubahan wang haram), ‘offshore tax scam’ (penipuan cukai terancang) dan ‘violation of foreign exchange regulation’ (pencabulan peraturan tukaran mata wang asing).

Sebagai penulis saya cuma memberikan idea satu sen sahaja, mungkin tiada nilai pada mata anda tetapi tetap ikhlas demi memartabatkan bola sepak Malaysia.

*Faisal Zakariah adalah graduan Universiti Bedfordshire, United Kingdom dengan Ijazah Sarjana Muda Pengajian Bola Sepak dan Sarjana Pengurusan Sukan. Berpengalaman 28 tahun dalam pengurusan sukan. Bekas pentadbir kelab Public Bank dan Felda United selain Ahli Jawatankuasa Pertandingan, Bola Sepak Pantai dan Futsal Persatuan Bola Sepak Malaysia (FAM). Pernah menjadi kolumnis Berita Harian dan tetamu bual bicara Astro Arena, TV3 dan RTM.


Eko pelancongan Paya Lebar diangkat ke peringkat lebih tinggi

AYER LIMAU 23 September – Sektor eko pelancongan di Paya Lebar mampu diangkat ke peringkat yang lebih tinggi berikutan memiliki khazanah alam yang menarik dan kepelbagaian ekosistem.

Perkara itu diakui Pengarah Bahagian Pembangunan Pakej, Tourism Malaysia, Shahrin Mokhtar hasil Program Jom Balik Kampung Homestay Malaysia @ Melaka 2022 bermula hari ini hingga Ahad.

Jelasnya, hasil lawatan pelbagai tarikan dikenal pasti mampu menjadikan Paya Lebar sebagai satu-satunya lokasi unik di Negeri Melaka dalam sektor eko pelancongan.

“Kawasan ini cukup berpotensi dan kalau boleh pada masa akan datang kita akan adakan seminar membabitkan penduduk dan pemain industri pelancongan,” katanya ketika ditemui selepas Program Jom Balik Kampung Homestay Malaysia @ Melaka 2022 di Pengkalan Nelayan Paya Lebar, di sini, hari ini.

Sharin berkata, Tourism Malaysia bersetuju mempromosikan pelancongan ‘homestay’ dan ‘kampungstay’ berikutan itu pihaknya perlu melihat ‘selling point’ yang unik untuk dijadikan sebagai ‘hero product’ sekali gus menyokong usaha pelancongan luar bandar.

Menurutnya, eko pelacongan di Paya Lebar dipromosikan menerusi laman sesawang dan media sosial serta hebahan di 38 cawangan Tourism Malaysia seluruh negara.

“Promosi juga akan dibuat di pusat pelancongan Tourism Malaysia di luar negara dan ini akan menarik lebih banyak lagi pelancong ke kawasan ini,” katanya.


KPDNHEP perhebat penguatkuasaan, bendung seludup minyak masak ke negara jiran

Menterinya Datuk Seri Alexander Nanta Linggi berkata pihaknya mengakui kegiatan tersebut aktif berlaku di negeri-negeri yang bersempadan dengan negara jiran termasuk Kedah, Kelantan, Sabah dan Sarawak ekoran harga komoditi tersebut yang tinggi di pasaran dunia.

“Setakat ini rampasan di keempat-empat negeri tersebut bernilai RM1.5 juta dalam tempoh Januari hingga semalam melibatkan 61 kes,” katanya pada sidang media selepas mengadakan lawatan di Carsome Certified Lab di sini hari ini.

“KPDNHEP sedang merangka beberapa langkah yang buat masa ini saya masih belum dapat kongsi secara terperinci tetapi untuk makluman, jawatankuasa telah lama dibentuk dan kami kerap bermesyuarat. Oleh itu kami ada langkah-langkah untuk mengesan kegiatan tersebut,” katanya.

Menurutnya berbanding harga minyak paket di Malaysia yang dijual RM2.50 sekilogram (kg), bahan tersebut dijual dengan harga jauh lebih tinggi di negara-negara serantau iaitu di Thailand (RM12.60 per kg); Indonesia (RM14.27 per kg); Filipina (RM11.23 per kg) dan Singapura  (RM12.33 per kg).

“Kami akui penyeludupan ini bukan perkara baru, namun dulu kegiatan itu tidak ketara sangat sebab beza harga minyak masak bersubsidi dan harga tidak bersubsidi adalah kecil kerana harga pasaran minyak sawit mentah (MSM) yang rendah.

Selain itu, Nanta berkata kerjasama penguatkuasaan terutamanya di kawasan sempadan daratan dan lautan seperti polis, tentera dan pihak kastam diperlukan bagi mematahkan cubaan penyeludupan bahan bersubsidi itu.

Mengenai bekalan minyak masak paket yang didakwa tidak mencukupi di pasaran, beliau berkata buat masa ini sebanyak 60,000 metrik tan diperuntukkan untuk kegunaan yang bersubsidi dan data menunjukkan penduduk Malaysia hanya memerlukan 55,000 metrik tan sahaja.

“Cuma yang kita hadapi sekarang adalah masalah dari segi pengedaran, selain ketirisan dan penyeludupan serta penyelewengan minyak masak ke luar negara, malah minyak masak bersubsidi yang sepatutnya untuk kegunaan isi rumah, dikesan turut diguna oleh para peniaga di restoran,” katanya.


Ab Rauf hargai sumbangan penderma darah selamatkan nyawa

TANJUNG BIDARA 25 Jun – Ahli Dewan Undangan Negeri (ADUN) Tanjung Bidara, Datuk Seri Ab Rauf Yusoh hari ini memberikan kata-kata semangat dan menghargai sumbangan penderma darah dalam usaha membantu menyelamatkan nyawa manusia.

Beliau hadir pada program Jom Derma Darah anjuran Pertubuhan Mesra Pengguna Malaysia (PMPM) dengan kerjasama Bank Darah Hospital Melaka (BDHM) dan JAPERUN Tanjung Bidara, di dewan JAPERUN itu, hari ini.

Sambil berbual mesra dengan penderma, beliau memberikan kata semangat dan berterima kasih kepada mereka kerana sudi menabur budi bagi menyelamatkan nyawa orang lain, sambil diiringi Timbalan Presiden PMPM, Azlin Othman.

Walaupun berstatus OKU akibat kecederaan tulang belakang, dia yang merupakan seorang anggota tentera bersama isteri, Seri Dahlia Khamsin, 37, tetap bersemangat berbakti kepada anggota masyarakat dengan menderma darah buat kali keenam.

“Saya menjalani pembedahan pada 2016 dan setakat ini masih bertugas di Kor Jurutera Letrik dan Jentera DiRaja (JLJ) Kem Terendak, Sungai Udang.

“Alhamdulillah, saya masih berpeluang menyumbangkan sedikit bakti kepada anggota masyarakat dengan menderma darah dan setiap kali berbuat demikian, tubuh semakin sihat,” katanya.

Sementara itu, isterinya Seri Dahlia berkata, dia dan suami bersyukur mampu menabur budi melalui kaedah menderma darah bagi membantu mereka yang dalam kecemasan.

“Saya teruja mengikut langkah suami memberikan sumbangan kepada orang lain dan berharap dengan sumbangan yang tidak seberapa ini, ada nyawa yang dapat diselamatkan,” katanya.

Sementara itu, peniaga nasi lemak, Siti Zairah Abdul Rahim, 33, pula meluahkan rasa kecewa kerana tidak layak menderma darah buat pertama kali dalam hidup berikutan paras hemoglobin dalam darahnya hanya 12.1 berbanding syarat paras 12.5 atau lebih untuk melayakkan seseorang wanita menderma darah.

“Saya berhasrat menderma darah untuk pertama kali hari ini tetapi malangnya paras hemoglobin saya tidak mencecah paras yang dikehendaki untuk layak berbuat demikian,” katanya.


Saya masih Ketua Menteri Melaka – Sulaiman

AYER KEROH 12 Mei – Datuk Seri Utama Sulaiman Md Ali menafikan dakwaan bahawa beliau telah meletakkan jawatan sebagai Ketua Menteri sebaliknya ia hanya ura-ura yang ingin mengganggu gugat kestabilan kerajaan negeri.

“Saya ingin menegaskan bahawa saya masih Ketua Menteri Melaka dan akan terus
berkhidmat dengan sehabis baik dan sedaya upaya selagi mana dikehendaki oleh pucuk pimpinan.

“Saya menafikan dakwaan bahawa saya telah meletakkan jawatan sebagai Ketua Menteri Melaka. Ini adalah dakwaan yang berniat untuk mengganggu gugat kestabilan Kerajaan Negeri Melaka yang saya terajui selepas PRN Melaka ke-15,” katanya.

Mengulas lanjut, Sulaiman berkata desas-desus mengenai isu itu tidak sepatutnya timbul terutamanya ketika Barisan Nasional (BN) sedang fokus untuk memperkukuhkan usaha dan tenaga untuk merampas kembali kerusi Parlimen yang telah hilang pada Pilihan Raya Umum ke-14 (PRU14).

“Setelah memenangi PRN Melaka ke-15 yang lalu, saya bersama EXCO dan anggota pentadbiran kerajaan negeri berusaha gigih melaksanakan program-program pembangunan negeri Melaka dan memenuhi aku janji-aku janji yang telah dilafazkan.

“Segala usaha ini adalah untuk memastikan Negeri Melaka dan rakyatnya dapat menikmati limpahan kemajuan, pembangunan dan kemakmuran yang setanding dengan negeri-negeri dan negara-negara maju yang lain,”katanya.

Sulaiman berkata ketika ini beliau sedang berada di Sarajevo, Bosnia and Herzegovina bagi mengetuai misi pelaburan negeri dan menghadiri Sarajevo Business Forum 2022.

“Turut bersama saya EXCO Kanan Pelaburan, Perindustrian, Pembangunan Usahawan dan Koperasi, Datuk Seri Ab Rauf Yusoh Misi untuk melihat peluang-peluang pelaburan di sini serta untuk menarik pelaburan asing ke Negeri Melaka.

“Pada masa sama, saya terus memberikan perhatian dan mengikut rapat perkembangan yang berlaku di Melaka, baik daripada segi pentadbiran kerajaan negeri mahupun daripada segi perkembangan politik tanah air.

“Sempena bulan Syawal yang mulia ini, saya menyeru agar kita semua bermuhasabah demi menguatkan parti dan memberikan tumpuan kepada usaha untuk memenangi
PRU-15 akan datang,” katanya.

“Kita punya agenda yang lebih besar dan utama daripada bermain politik seperti ini. Saya orang parti, dan sebagai orang parti kita dituntut mematuhi keputusan yang telah dibuat oleh parti,” katanya lagi.


KLIA terima penerbangan antarabangsa pertama

Seorang penumpang, Mohd Akram Amri, 35, berkata urusan kepulangannya dari Myanmar ke Malaysia kali ini lebih mudah dan cepat dengan hanya kira-kira 10 minit berbanding lebih dua jam sebelum ini.

“Sebelum sempadan dibuka, masa itu ketat, ada ujian RT-PCR dan kena kuarantin 14 hari tapi sekarang proses lebih senang apabila sempadan dah buka,” kata bapa kepada empat anak yang bekerja selama tiga bulan di luar negara.

Berdasarkan paparan jadual penerbangan di KLIA, sekurang-kurangnya 17 penerbangan antarabangsa akan tiba di KLIA antaranya dari Jeddah, Arab Saudi; Yangon, Myanmar; Kathmandu, Nepal; Dhaka, Bangladesh; Melbourne, Australia; Chennai dan Hyderabad, India; London-Heathrow; Jakarta, Indonesia;  Muscat, Oman; Singapura dan Doha, Qatar sehingga 9.30 pagi ini.

Pada 8 Mac lepas, Perdana Menteri Datuk Seri Ismail Sabri Yaakob mengumumkan sempadan negara dibuka semula pada 1 April selari dengan perancangan negara memasuki Fasa Peralihan ke Endemik. – BERNAMA


PRN Melaka: Calon-calon BN di Bahagian Jasin


Tiga warga asing ditahan terlibat kes bunuh

PUTRAJAYA, 13 Februari – Polis menahan tiga lelaki warga India yang bekerja sebagai pencuci kereta kerana disyaki terlibat dalam kes pembunuhan seorang lelaki yang ditemui terapung di tasik belakang Masjid Haji Fisabilillah, Cyberjaya, dekat sini pada 11 Feb lepas.

Ketua Polis Daerah Sepang ACP Wan Kamarul Azran Wan Yusof dalam kenyataan hari ini berkata tiga lelaki terbabit yang berusia antara 23 dan 52 tahun itu ditahan dalam dua serbuan berasingan pada 12 dan 13 Feb lepas di Puchong, Selangor.

Dalam serbuan pertama di Kampung Sri Aman, Puchong pada 12 Feb kira-kira 8 malam, polis menahan dua lelaki berusia 23 dan 41 tahun serta merampas tiga telefon bimbit.

Pada kira-kira 2.30 pagi hari ini (13 Feb), polis menahan seorang lelaki berusia 52 tahun di Taman Puchong Prima serta merampas sehelai seluar yang mempunyai kesan darah.

Terdahulu, pada kira-kira 12.05 tengah malam (13 Feb), Jabatan Siasatan Jenayah (JSJ)  Ibu Pejabat Polis Daerah (IPD) Sepang dan Forensik Bukit Aman telah membuat rampasan sebilah parang berhulu hitam berukuran 73 sentimeter di kandang lembu di bawah jambatan lebuh raya lingkaran Putrajaya-Cyberjaya.

Wan Kamarul Azran berkata hasil soal siasat, lelaki berusia 23 tahun itu mengaku terlibat membunuh mangsa, manakala individu berusia 41 tahun pula tidak mengaku terlibat.

Semua individu yang ditahan itu direman selama tujuh hari hingga Ahad ini (19 Feb) dan kes disiasat di bawah Seksyen 302 Kanun Keseksaan.

Beliau berkata bedah siasat terhadap mangsa yang merupakan penjaga lembu itu telah dijalankan pada 10 pagi tadi di Jabatan Forensik Hospital Serdang.

Wan Kamarul Azran  dilaporkan berkata hasil siasatan mendapati terdapat unsur jenayah melalui pemeriksaan dan mengesan lima tetakan di kepala dan pergelangan tangan kiri mangsa yang hampir putus.


Op HRA: JPJ N.Sembilan guna dron pantau kesalahan jalan raya

SEREMBAN, 9 Mei – Dua dron yang pertama kali digunakan secara meluas Jabatan Pengangkutan Jalan (JPJ) Negeri Sembilan sepanjang Op Hari Raya Aidilfitri (HRA) 2022 dilihat lebih berkesan dari segi penguatkuasaan selain memudahkan pemantauan kesalahan pengguna jalan raya.

Pengarahnya, Hanif Yusabra Yusuf berkata sebanyak 30 kesalahan berjaya dirakam melalui dron berkenaan termasuk membabitkan penggunaan lorong kecemasan, melanggar lampu isyarat merah dan memotong barisan.

“Lokasi tumpuan adalah di kawasan lebuh raya dan jalan utama di negeri ini bagi mengesan kesalahan jalan raya yang dilakukan pemandu. Dua pegawai JPJ berpengalaman ditempatkan bagi mengawal dron berkenaan,” katanya pada sidang media sempena Op HRA 2022 di sini hari ini.

Beliau berkata susulan keberkesanan penggunaan dron itu, pihaknya bercadang untuk menambah lima unit dron lagi selain memperluaskan penggunaannya bagi operasi lain pada masa akan datang.

Hanif Yusabra berkata pihaknya juga akan berbincang dengan Akademi JPJ Malaysia untuk menghantar pegawai-pegawai JPJ menjalani latihan bagi mengendalikan dron dengan baik.

Jelasnya, penggunaan dron itu diharapkan menjadi perception of being caught kepada semua pemandu pada masa akan datang selain mengingatkan mereka supaya sentiasa mematuhi peraturan ditetapkan bagi mengelakkan tindakan tegas dikenakan.

Dalam pada itu, beliau berkata JPJ negeri turut mengeluarkan 316 saman atas pelbagai kesalahan dalam Op HRA terbabit dengan saman paling tinggi adalah memotong barisan iaitu 149 kes, melanggar lampu isyarat merah (92) dan memandu di lorong kecemasan (32).

Selain itu, beliau berkata sebanyak 2,010 kenderaan diperiksa sepanjang pelaksanaan operasi itu dan daripada jumlah tersebut, 610 kenderaan telah diambil tindakan atas pelbagai kesalahan.

Hanif Yusabra berkata ketika penguatkuasaan operasi itu juga, anggota JPJ telah membuat penyamaran sebagai penumpang bas dengan menaiki sebanyak 18 bas bagi mengesan kesalahan pemandu bas terbabit.

“Masih ada segelintir pemandu yang melanggar peraturan ditetapkan. Daripada jumlah bas yang dinaiki, sebanyak tiga bas diambil tindakan dengan tiga kesalahan dikesan iaitu dua kes melibatkan penggunaan telefon bimbit semasa memandu dan satu kes memandu secara tidak wajar iaitu mengekori terlalu rapat,” katanya.

Terdahulu, Ketua Pengarah JPJ Datuk Zailani Hashim berkata sebanyak 16,377 saman dikeluarkan sepanjang Op HRA 2022 di seluruh negara hingga semalam hasil pemeriksaan terhadap 89,490 kenderaan sejak aktiviti penguatkuasaan penuh bermula 29 April lepas.- BERNAMA


Melaka United tewas lagi

KELAB Bolasepak Melaka United (Melaka United FC) mencatat kekalahan kedua berturut-turut dalam aksi Liga Super selepas tunduk 0-3 di tangan Kedah Darul Aman FC.

Tanpa kelibat pemain import dan hanya dibarisi pemain tempatan itu, skuad Hang Tuah gagal mempamerkan aksi seperti biasa apabila kerap menerima asakan pasukan pelawat.

Pada minit ke-83 gawang Melaka dibolosi lagi hasil jaringan Fayadh Zulkifli dan seminit sebelum perlawanan tamat, Melaka terus dihukum dengan jaringan ketiga Kedah yang dijaringkan Mahmoud.


Benarkan perjalanan rentas negeri pelancongan individu lengkap vaksin – MATTA

KUALA LUMPUR 30 Ogos – Persatuan Ejen-Ejen Pelancongan dan Pengembaraan Malaysia (MATTA) meminta kerajaan membenarkan perjalanan rentas negeri sektor pelancongan bagi individu yang mempunyai vaksinasi lengkap.

Presiden MATTA, Datuk Tan Kok Liang berkata pihaknya bersama 13 persatuan pelancongan yang terlibat telah pun menghantar surat rayuan kepada perdana menteri, menteri pelancongan, seni dan budaya serta ketua pengarah Majlis Keselamatan Negara agar dibenarkan aktiviti pelancongan rentas negeri termasuk individu berumur 17 tahun dan ke bawah.

“Dalam surat itu kita telah nyatakan bahawa sehingga (kelmarin) 28 Ogos sebanyak 61.9 peratus populasi dewasa Malaysia telah divaksinasi sepenuhnya yang mana 82.2 peratus individu telah menerima dos pertama vaksinasi.

“Dengan pelaksanaan Program Imunisasi COVID-19 Kebangsaan (PICK), kita meminta kerajaan untuk benarkan perjalanan rentas negeri dengan segera untuk semua individu yang lengkap vaksin.

“Dan ini memberi mereka peluang untuk menghidupkan kembali hotel, inap desa, pengangkutan, makanan dan minuman tempatan, pusat beli-belah, tarikan tempatan dan hiburan.

“Perjalanan rentas negeri akan menghidupkan kembali ekonomi domestik, prosedur operasi standard (SOP) yang dilaksanakan akan terus dipatuhi bagi memastikan pematuhan terhadap protokol kesihatan diterima,” katanya.


Covid-19: Tiada kematian direkod 22 hari berturut-turut – KP Kesihatan

PUTRAJAYA 6 Julai – Kes jangkitan COVID-19 di negara ini terus menunjukkan perkembangan baik dengan tiada kematian direkodkan selama 22 hari berturut-turut sejak 15 Jun, dengan kes baharu dicatatkan hari ini kekal satu angka seperti semalam.

Ketua Pengarah Kesihatan Datuk Dr Noor Hisham Abdullah berkata ini menjadikan jumlah kumulatif kematian akibat pandemik itu kekal sebanyak 121 kes atau bersamaan 1.39 peratus daripada jumlah keseluruhan kes.

Beliau berkata terdapat lima kes baharu dilaporkan hari ini, menjadikan kumulatif kes keseluruhan penularan wabak itu sebanyak 8,668 kes dengan jumlah kebolehjangkitan 71 kes.

“Daripada lima kes baharu dilaporkan, tiga kes import mendapat jangkitan di luar negara melibatkan dua warganegara Malaysia dan satu bukan warganegara (pemastautin tetap) dan dua lagi kes membabitkan penularan dalam negara,” katanya pada sidang media perkembangan COVID-19 di sini, hari ini.

Memperincikan dua kes penularan dalam negara, beliau berkata satu kes melibatkan bukan warganegara dikesan melalui saringan dalam komuniti oleh Pejabat Kesihatan Daerah di Wilayah Persekutuan Kuala Lumpur.

Dr Noor Hisham turut memaklumkan terdapat dua kes positif wabak itu sedang dirawat di Unit Rawatan Rapi (ICU) dan memerlukan bantuan pernafasan.

Selain itu, beliau berkata sebanyak 11 kes pulih dan dibenarkan discaj hari ini menjadikan jumlah kes pulih sepenuhnya 8,476 kes atau 97.8 peratus daripada jumlah keseluruhan kes.

Dalam pada itu, beliau menjelaskan 414 daripada 5,804 individu di bawah arahan pengawasan dan pemerhatian di rumah (HSO) masih perlu menjalani ujian COVID-19 untuk hari ke-13.

Menurutnya, Kementerian Kesihatan (KKM) turut menzahirkan penghargaan kepada semua pengembara yang pulang ke Malaysia dengan pematuhan kepada syarat perintah termasuk hadir ke Klinik Kesihatan atau klinik swasta untuk membuat saringan hari ke-13.

“KKM juga menyampaikan penghargaan kepada pihak Pejabat Kesihatan Daerah (PKD) dan Polis Diraja Malaysia (PDRM) atas kerjasama mereka dalam aktiviti pengesanan individu yang perlu menjalani saringan hari ke-13,” katanya.

Dalam perkembangan lain, Dr Noor Hisham memberi peringatan bahawa Malaysia perlu mengambil iktibar daripada situasi di Victoria, Australia yang membuat pengumuman untuk menutup 55 laluan masuk di sempadan kawasan itu dengan New South Wales selepas kes COVID-19 kembali meningkat.

“Ini susulan daripada jangkitan virus itu kembali menular di beberapa bandar utama dan salah satu faktor berlaku pelanggaran SOP (prosedur operasi standard) oleh penduduk yang pulang dari luar negara di pusat kuarantin,” jelasnya.


Malaysia terkawal daripada ancaman siber

KUALA LUMPUR, 4 Feb. – Malaysia berada dalam keadaan terkawal daripada ancaman siber dan tiada keperluan untuk masyarakat berasa cemas mahupun panik, kata Ketua Pegawai Eksekutif CyberSecurity Malaysia (CSM) Datuk Dr Amirudin Abdul Wahab.

Beliau berkata bagaimanapun semua pengguna Internet harus mengambil tanggungjawab melindungi diri masing-masing daripada ancaman siber, dengan meningkatkan pengetahuan asas mengenai ancaman tersebut.

“CSM menawarkan pelbagai perkhidmatan keselamatan siber dalam konteks responsif dan penghalang untuk mencegah daripada kebocoran data dan melindungi keselamatan data melalui pengukuhan sistem keselamatan ICT (teknologi komunikasi dan maklumat).

Ini bagi membantu memperkukuh atau menyelamatkan keselamatan data… di CSM, kita juga ada Pusat Bantuan Cyber999 di mana jika berlaku apa-apa insiden, pengguna boleh melaporkan kepada kami di [email protected] ataupun telefon 1-300-88-2999,” katanya sambil menambah, CSM turut bekerjasama rapat dengan Jabatan Perlindungan Data Peribadi dalam konteks melindungi data rakyat Malaysia.

Beliau berkata demikian dalam program siaran langsung ‘Temu Minda Kementerian Komunikasi dan Multimedia (KKMM): Ancaman Siber, Adakah Malaysia Bersedia?’ bersama menterinya Datuk Saifuddin Abdullah, yang disiarkan di Facebook Live KKMM, saluran TV1 RTM dan Bernama TV malam tadi.

Baru-baru ini, kumpulan penggodam Anonymous Malaysia yang kini disiasat polis, membuat ancaman untuk menggodam laman sesawang kerajaan menerusi klip video berdurasi 55 saat yang tular di media sosial.

Ia mendakwa sistem sekuriti Malaysia berada pada tahap rendah dan boleh menyebabkan penggodam menjual segala maklumat yang bocor, selain mengatakan lebih 46 juta data pengguna syarikat telekomunikasi telah digodam sehingga kini.

Anonymous Malaysia pada 29 Januari lepas sekali lagi memuat naik video berdurasi tiga minit 17 saat yang mendakwa “scammer” terus menipu orang ramai menerusi e-mel, panggilan telefon dan laman sosial sejak 2015 berikutan kebocoran data.

Sementara itu, Ketua Pegawai Strategi Intellize Tech Services Dr Kavita Muthy berkata tahap keseriusan ancaman siber boleh seakan-akan atau menjadi lebih besar daripada pandemik COVID-19 kerana ia juga boleh menyebabkan kehilangan nyawa, perniagaan serta memberi impak kepada ekonomi.

“Ini termasuk buli siber, iaitu suatu perkara yang tidak beretika langsung kerana kalau dulu kita nak buli orang dekat padang sekolah, tetapi sekarang di laman siber dan ia datang dengan emosi, niat untuk balas dendam atau menyakitkan hati orang lain atau beri sesuatu impak negatif kepada individu terbabit,” katanya.

Dua lagi individu selaku ahli panel dalam program berkenaan adalah Ketua Bahagian Kelestarian Digi Telecommunications Philip Ling dan Pembentang Terbaik Pertandingan Wacana Keselamatan ICT Kebangsaaan 2019 Branden Carl Murray.

Terdahulu, Saifuddin berkata tema bagi sambutan Hari Keselamatan Internet di Malaysia pada 9 Feb ini adalah “Etika Siber” sambil memberitahu, rakyat berada dalam talian sekitar lima hingga 12 jam sehari secara purata.


Melaka United cipta sejarah ke separuh akhir Piala Malaysia

KELAB Bolasepak Melaka United (Melaka United FC) melakar sejarah baharu apabila berjaya menempah tiket ke separuh akhir Piala Malaysia pada edisi ke-100 tahun ini.

Kemenangan tipis 2-1 ke atas Sabah malam tadi, cukup untuk membantu kemenangan skuad Hang Tuah dengan agregat 3-1, sekali gus menamatkan penantian 38 tahun pasukan mara ke separuh akhir selepas kali terakhir melakukannya pada 1983.

Dalam aksi di Stadium Hang Jebat itu, tuan rumah tidak menunggu lama untuk memecah kebuntuan selepas Adriano berjaya menyumbat masuk gol pada minit ke-3.

Penyerang import Brazil itu sekali lagi melakukan percubaan dari luar kotak penalti, namun penjaga gol Sabah kelihatan lebih bersedia menyelamatkan gawangnya.

Percubaan demi percubaan yang dilakukan anak buah Zainal Abidin Hassan akhirnya membuahkan hasil apabila berjaya memperoleh gol kedua pada minit ke-78.

Meskipun Sabah berjaya menjaringkan gol saguhati di minit akhir permainan menerusi Risto Mitrevski, namun kemenangan mutlak dengan agregat 3-1 kekal memihak Melaka United selepas pengadil meniupkan wisel penamat.

Kemenangan bersejarah itu digamatkan lagi dengan tepukan dan sorakan gemuruh ribuan penyokong Melaka United yang hadir ke stadium bagi memberikan sokongan.

Di separuh akhir, Melaka United dijadual bertemu Kuala Lumpur City FC yang berjaya menewaskan Selangor FC dalam satu lagi aksi suku akhir di Cheras.


Pintu gerbang selatan Melaka berwajah baharu

JASIN 21 Disember – Majlis Perbandaran Jasin (MPJ) menaik taraf pintu gerbang sempadan Melaka-Muar di Sungai Rambai dengan memasang lampu bewarna-warni sekali gus mengindahkan kawasan tersebut.

Yang Dipertua MPJ, Datin Sapiah Haron berkata, kerja-kerja menambah baik pintu gerbang berkenaan bermula pada 7 November dan siap sepenuhnya pada 5 Disember lalu.

“Antara kerja-kerja dilakukan adalah mengecat semula pintu gerbang, memasang lampu, membuat kerja elektrikal dan menambah papan tanda selamat datang serta selamat jalan,” katanya ketika dihubungi MHI.

“Pintu gerbang ini sudah lama dan uzur, jadi kita cuba untuk cantikkan semula supaya pelancong atau pengunjung yang lalu kawasan ini dapat melihat keindahan di Sungai Rambai,” katanya.


TUDM, agensi keselamatan di Sarawak laksana Eksesais Sarex AR mulai Isnin

KUALA LUMPUR, 19 Mac – Tentera Udara Diraja Malaysia (TUDM) melalui Markas Wilayah Udara 2 bersama agensi pasukan keselamatan awam di Sarawak akan melaksanakan ‘Search and Rescue Exercise Air Region 2 2022’ (SAREX AR 2 2022) di Kuching, Kota Samarahan dan Santubong bermula 21-25 Mac.

TUDM dalam kenyataan hari ini memaklumkan SAREX AR 2 merupakan latihan yang julung kali diadakan melibatkan kerjasama antara agensi dengan objektif utama latihan untuk memperkasakan koordinasi antara agensi dalam melaksanakan misi mencari dan menyelamat (carilamat) di Wilayah Udara 2.

“Latihan ini juga bagi mengukuhkan pengoperasian ‘Military Rescue Sub Centre East’ (Mil-RSC East) sebagai agensi yang bertanggungjawab mengatur dan mengawal misi carilamat di Wilayah Udara 2 serta mengekalkan kompetensi dan kemahiran pegawai dan anggota yang terlibat dalam misi carilamat,” menurut kenyataan itu.

Kenyataan itu memaklumkan eksesais SAREX AR 2 akan dilaksanakan di fasa laut dan fasa darat melibatkan pengoperasian pesawat TUDM, Pasukan Gerakan Udara (PGU) Sarawak dan juga pesawat dari Hornbill Skyways yang akan melaksanakan penerbangan rendah.

Selain itu, pengoperasian juga melibatkan aset maritim dari Agensi Penguatkuasaan Maritim Malaysia (APMM), Polis Marin, Sarawak Coast Guard dan Jabatan Perikanan di sekitar perairan Santubong di sepanjang latihan berlangsung.

“TUDM ingin memaklumkan kepada orang ramai agar tidak cemas dan risau jika melihat pesawat daripada pelbagai agensi melakukan penerbangan taktikal mahupun aset-aset maritim di dalam tempoh latihan dilaksanakan,” tambah kenyataan itu.- BERNAMA


PKP 3.0: SOP diseragamkan di seluruh negara, elak rakyat keliru

PUTRAJAYA 11 Mei. – Mesyuarat Teknikal Majlis Keselamatan Negara hari ini bersetuju agar prosedur operasi standard (SOP) bagi Perintah Kawalan Pergerakan 3.0 (PKP 3.0) diseragamkan di seluruh negara.

Menteri Kanan (Keselamatan) Datuk Seri Ismail Sabri Yaakob berkata, sebelum ini kebanyakan rakyat keliru apabila kerajaan mengumumkan SOP yang berbeza mengikut kawasan PKP, PKP Bersyarat dan PKP Pemulihan.

“Bagi SOP secara asas, ia boleh dilihat dalam laman web MKN, namun ia tidak diterangkan satu persatu seperti di peringkat Kementerian.

Beliau berkata demikian dalam sidang media khas julung kalinya diadakan secara bersama dengan Ketua Pengarah Kesihatan, Tan Sri Dr Noor Hisham Abdullah, di sini, hari ini.

Dalam pada itu, Ismail menafikan dakwaan pihak tertentu bahawa kerajaan tidak serius menangani  pandemik COVID-19 dalam negara membabitkan aspek pelaksanaan SOP.

Sebaliknya, beliau berkata, setiap SOP yang diperkenalkan kerajaan dibuat secara terperinci melalui pelbagai peringkat dan akan dinilai pelbagai pihak termasuk Kementerian Kesihatan Malaysia (KKM) sebelum diumumkan kepada rakyat.

Katanya, keseriusan kerajaan juga jelas apabila mesyuarat bagi membincangkan SOP dan perkembangan PKP ditingkatkan tiga kali seminggu berbanding satu dan dua kali sebelum ini.


Kerajaan negeri perlu beri keutamaan, segerakan pengambilan tanah projek persekutuan – PM

KUALA LUMPUR, 8 Mac – Kerajaan negeri perlu memberikan keutamaan dan menyegerakan kelulusan permohonan pengambilan tanah untuk projek kerajaan Persekutuan, kata Perdana Menteri Datuk Seri Ismail Sabri Yaakob.

Beliau berkata keputusan itu dibuat dalam Mesyuarat Menteri Besar dan Ketua Menteri (MBKM) Ke-138 yang dipengerusikannya di Putrajaya secara bersemuka, hari ini.

Ismail Sabri berkata tanah projek yang melibatkan jajaran diluluskan secara perizaban manakala tapak pusat operasi, pejabat atau stesen diluluskan secara pemberimilikan.

“Mesyuarat membuat keputusan agar kerajaan negeri membantu menyelesaikan isu halangan di atas tanah kerajaan negeri yang terlibat dengan projek-projek kerajaan berkepentingan awam,” katanya dalam kenyataan di sini hari ini.

Menurut perdana menteri, perbincangan lanjut akan diadakan berhubung kadar premium yang dikenakan untuk pemberimilikan dan cukai tanah oleh kerajaan negeri selaras dengan ketetapan yang telah dibuat oleh Majlis Tanah Negara.


Positif Covid-19 kekal satu angka, hanya dua kes baharu, 20 kes pulih – KP Kesihatan

KUALA LUMPUR 30 Jun – Kes jangkitan COVID-19 di negara kekal mencatatkan satu angka dengan hanya dua kes baharu dilaporkan hari ini, menjadikan jumlah kumulatif 8,639 kes manakala 20 kes pulih sekali gus menjadikan jumlah kebolehjangkitan turun kepada 164 kes.

Ketua Pengarah Kesihatan Datuk Dr Noor Hisham Abdullah berkata daripada dua kes baharu itu, masing-masing satu kes penularan dalam negara manakala satu lagi kes import.

“Kedua-dua kes ini melibatkan warganegara Malaysia. Tiada penularan dalam negara dalam kalangan bukan warganegara dilaporkan hari ini,” menurutnya dalam kenyataan di sini, hari ini.

Memperincikan kes penularan dalam negara, beliau berkata satu kes dikesan di Hospital Kota Belud, Sabah melalui saringan prarujukan yang dijalankan ke atas pesakit.

Noor Hisham berkata sehingga kini, kes positif COVID-19 kekal empat kes yang sedang dirawat di Unit Rawatan Rapi (ICU) dan daripada jumlah itu hanya satu kes memerlukan bantuan pernafasan.

Beliau berkata tiada pertambahan kematian berkaitan COVID-19 dilaporkan pada hari ini, menjadikan jumlah kumulatif kes kematian COVID-19 di Malaysia kekal sebanyak 121 kes selama 16 hari berturut-turut, mewakili 1.40 peratus daripada jumlah keseluruhan kes.

Mengenai kes sembuh, Dr Noor Hisham berkata terdapat 20 kes pulih dan dibenarkan discaj menjadikan jumlah kumulatif kes pulih sepenuhnya sebanyak 8,354 atau 96.7 peratus daripada jumlah keseluruhan kes.

“Jika dilihat pada taburan kes harian sepanjang pelaksanaan PKPP, ia dalam lingkungan satu hingga dua angka. Ini membuktikan ‘pemulihan’ negara telah bermula. ‘Pemulihan’ ini adalah dari segi mengimbangi nyawa dan mata pencarian rakyat,” katanya.

Dalam pada itu, beliau mengingatkan rakyat agar tidak alpa dengan trend penurunan kes sebaliknya lebih berwaspada dengan mematuhi prosedur operasi standard (SOP) serta mengamalkan langkah-langkah pencegahan setiap masa.

“Seperti dinyatakan Ketua Pengarah Pertubuhan Kesihatan Dunia Dr Tedros Adhanom menerusi taklimat maya, pandemik COVID-19 di dunia masih belum berakhir malah secara global, kes pandemik ini semakin meningkat. Beliau turut memberi amaran bahawa situasi COVID-19 di seluruh dunia dijangkakan semakin melarat,” katanya.


Bangunan lama KWSP di Petaling Jaya terbakar

KUALA LUMPUR, 22 Mei – Bangunan lama Kumpulan Wang Simpanan Pekerja (KWSP) di Jalan Gasing, Petaling Jaya, di sini, terbakar buat kali kedua selepas insiden sama pada 2018.

Penolong Pengarah Operasi Jabatan Bomba dan Penyelamat Selangor Hafisham Mohd Noor berkata pihaknya menerima panggilan kecemasan pukul 10.39 pagi tadi dan tiba di lokasi kira-kira enam minit kemudian.

Beliau berkata lebih 20 anggota dikerahkan ke lokasi dari Balai Bomba dan Penyelamat (BBP) Seksyen 7, BBP Serdang, BBP Puchong, BBP Pantai Dalam dan BBP Hang Tuah.

“Alhamdulillah, bangunan KWSP lama itu tidak melibatkan sebarang kemalangan jiwa dan punca kebakaran masih dalam siasatan,” katanya kepada pemberita di tempat kejadian hari ini.


Khairy tekad laksana misi sukar tawan Sungai Buloh

KUALA LUMPUR, 3 Nov — Meskipun menyifatkan diri sebagai calon bukan pilihan atau ‘underdog’, Khairy Jamaluddin tekad untuk melakukan misi sukar menawan Parlimen Sungai Buloh pada Pilihan Raya Umum ke-15 (PRU15) ini.

“Saya datang sebagai underdog, tetapi saya yakin, jika kita bersatu, bekerja kuat, yakinkan pengundi, kita dapat tawan Sungai Buloh pada 19 Nov ini,” katanya.

Khairy yang juga Menteri Kesihatan berkata beliau akan melancarkan manifesto ‘Kata Janji (KJ)’ yang meliputi pendidikan, menangani banjir, infrastruktur dan kesejahteraan ekonomi Parlimen Sungai Buloh pada minggu depan.


Isu MoU ambil pekerja Indonesia: PM arah KSM, KDN selesai segera

KUALA LUMPUR, 15 Julai – Perdana Menteri Datuk Seri Ismail Sabri Yaakob telah mengarahkan Kementerian Sumber Manusia (KSM) dan Kementerian Dalam Negeri (KDN), menyelesaikan segera isu perjanjian persefahaman (MoU) dengan Indonesia berhubung proses pengambilan pekerja dari negara tersebut.

“Saya dah minta KSM, saya dah minta KDN selesaikan. Saya tak nak (isu) dipanjang-panjangkan. Jadi saya kata, selesaikan. Kerana jika tidak diselesaikan kita bimbang akan ada masalah kita dan Indonesia,” katanya kepada pemberita selepas menyempurnakan pelancaran ‘Home Ownership Programme’ (Program Pemilikan Kediaman) (HOPE) dan Karnival Jom Beli Rumah di sini hari ini.

Terdahulu, dilaporkan Indonesia mengenakan pembekuan sementara ke atas semua pekerja negara itu memasuki Malaysia sejak semalam, berikutan Jabatan Imigresen Malaysia terus menggunakan ‘System Maid Online’ (SMO) biarpun kedua-dua negara menerusi MoU, bersetuju menggunakan satu saluran iaitu ‘One Channel System’ (OCS).


Kongsi ‘sampul merah’ bersama keluarga B40

AYER LIMAU – Seramai 30 penduduk berbangsa Cina di sekitar Dewan Undangan Negeri (DUN) Ayer Limau menerima sumbangan menerusi program SWM Kasih Misi Sampul Merah yang berlangsung baru-baru ini.

Inisiatif tanggungjawab sosial korporat SWM Environment Sdn. Bhd. (SWM Environment) itu menyasarkan penduduk dalam kalangan keluarga B40 serta mereka yang terjejas dalam musibah banjir, baru-baru ini.

Menurut Pengurus Besar Korporat SWM Environment, Mohd Norlisam Mohd Nordin, program itu diadakan bertujuan untuk berkongsi kegembiraan Tahun Baharu Cina yang bakal disambut pada 1 dan 2 Feb ini bersama golongan yang kurang berkemampuan.

“Sudah menjadi tradisi SWM Environment melalui SWM Kasih untuk menghulurkan sumbangan kepada masyarakat yang kurang bernasib baik sempena perayaan utama di negara ini.

“Jadi diharapkan sumbangan kecil ini dapat memberi keceriaan dan memeriahkan lagi sambutan Tahun Baharu Cina mereka meskipun baru dilanda musibah banjir,” katanya.

“Sempena musim perayaan ini juga, marilah kita bersama-sama menjaga kebersihan persekitaran di rumah dan kawasan awam serta memupukkan budaya Pengasingan Sisa di Punca (SAS) serta aktiviti 3R (kurangkan janaan sisa, guna semula, dan kitar semula),” katanya.

Orang ramai yang mempunyai sebarang pertanyaan berhubung perkhidmatan kutipan sisa pepejal dan pembersihan awam sepanjang tempoh sambutan Tahun Baru Cina ini, boleh menghubungi Talian Indahkan Malaysia 1-800-88-7472 dan Talian WhatsApp SWM di 012-618 0082.


Pemberian subsidi bantu tingkatkan pengeluaran telur ayam

JASIN, 22 Okt – Pemberian subsidi kepada penternak ayam dan pengeluar telur dijangka dapat memulihkan semula operasi pemain industri bagi meningkatkan pengeluaran sekali gus mengatasi masalah kekurangan telur ayam di pasaran.

Timbalan Menteri Pertanian dan Industri Makanan I Datuk Seri Ahmad Hamzah berkata isu kekurangan bekalan itu dihadapi berikutan pemain industri tidak dapat menambah pengeluaran di kilang mereka kerana berdepan kerugian akibat peningkatan kos yang sangat tinggi termasuk bahan mentah.

“Menerusi lawatan demi lawatan selain perbincangan bersama kementerian, kita mengesahkan sememangnya penternak berdepan masalah itu dan kerajaan telah ambil langkah menaikkan subsidi bagi memastikan keperluan rakyat tidak terjejas.

“Kita percaya masalah ini akan pulih dalam tempoh empat bulan selepas subsidi baharu seperti diumumkan kerajaan baru-baru ini sedang dalam proses pengaturan dengan pihak industri,” katanya kepada pemberita di Sungai Rambai di sini hari ini.

Terdahulu, beliau merasmikan program Jualan Terus Dari Ladang Keluarga Malaysia (JTDLKM) dan Jualan Murah Keluarga Malaysia (JMKM) anjuran Lembaga Pemasaran Pertanian Persekutuan (FAMA).

Ahmad berkata sejak Februari lepas, kerajaan telah memberi dan menaikkan subsidi telur ayam selain meneruskan pemberian itu dari Oktober hingga Disember berikutan kenaikan kos operasi ditanggung pengeluar.

“Pengeluar telur telah buat pengaduan kepada kerajaan mengenai keadaan mereka tanggung yang saya lihat agak ‘parah’ dan kerajaan mengambil langkah itu untuk memastikan kelangsungan serta bekalan di pasaran terjamin dengan harga berpatutan untuk memastikan rakyat tidak terbeban,” katanya.

Media melaporkan kerajaan meneruskan pemberian subsidi kepada penternak dan pengeluar telur ayam dari Oktober hingga Disember membabitkan kadar 80 sen bagi sekilogram ayam, manakala lapan sen bagi sebiji telur dengan keputusan itu dibuat selepas mengambil kira harga siling kedua-dua bahan berkenaan.


PKP di Melaka dilanjutkan sehingga 4 Februari 2021

PUTRAJAYA  21 JAN. – Perintah kawalan pergerakan (PKP) di Melaka yang dijadual tamat pada 26 Januari ini dilanjutkan sehingga 4 Februari 2021, kata Menteri Kanan (Keselamatan), Datuk Seri Ismail Sabri Yaakob.

Menurutnya, selain Melaka, PKP di Pulau Pinang, Selangor, Sabah, Kuala Lumpur, Putrajaya, Labuan, Johor dan Kelantan yang tamat pada tarikh sama juga disambung hingga 4 Februari depan.


Empat lagi kematian akibat COVID-19 direkodkan di Melaka

Berdasarkan kenyataan di Facebook Jabatan Kesihatan Negeri (JKN), empat kes itu menjadikan jumlah keseluruhan kematian di negeri ini setakat hari ini sebanyak 63 kes.

Jelas kenyataan itu, dua kes kematian yang direkodkan hari ini membabitkan kes di kawasan Batu Berendam dan Bukit Rambai bagi daerah Melaka Tengah manakala dua lagi membabitkan kes kematian di kawasan Sungai Baru Tengah dan Durian Tunggal, Alor Gajah.

“Kes pertama membabitkan lelaki berusia 58 tahun di Mukim Bukit Rambai yang mempunyai penyakit darah tinggi dan buah pinggang tahap empat dan dikesan positif menerusi saringan kontak rapat anaknya.

“Bagi kes kedua, membabitkan kematian seorang wanita berusia 69 tahun di Sungai Baru Tengah mempunyai penyakit darah tinggi, gout dan gastritis yang dikesan daripada saringan bergejala.

“Kes kematian ketiga membabitkan wanita berusia 83 tahun di Durian Tunggal yang mempunyai penyakit darah tinggi dan dikesan positif melalui saringan kontak rapat iaitu cucunya.

“Kematian yang keempat membabitkan lelaki berusia 71 tahun dari Batu Berendam yang tidak mempunyai sebarang penyakit, namun bergejala termasuk demam, selesema dan sesak nafas,” kata kenyataan itu.

“Daripada jumlah itu 55 pesakit termasuk 11 yang memerlukan bantuan alat pernafasan masih rawat di Unit Rawatan Rapi (ICU) Hospital Melaka.


Tajuk-tajuk Utama Akhbar, Rabu 15 Jun 2022

7 pegawai imigresen termasuk 2 pegawai kanan ditahan Suruhanjaya Pencegahan Rasuah Malaysia (SPRM) selepas disyaki bersekongkol dengan beberapa syarikat membabitkan rasuah lebih RM700,000 sejak tahun lalu. Tugas pegawai terbabit hanya menguruskan pasport, permit kerja profesional dan visa selain melindungi pekerja asing. Mereka ditahan dalam operasi khas di Sarawak dan Selangor, kelmarin

The best way to curb further increases in food prices is to allow market forces to restore balance between supply and demand , says an economist, not price ceilings and export bans. The spike in prices will cause producers to step up supply , eventually bringing down prices.

For disabled swimmer Muhammad Nur Faris Ghazali , ‘Coach Ang’ is everything to him. The teen, who won four gold and two silver medals at the National Para Swimming Championship recently , is aspiring to be a Paralympian under the guidance of his father figure Ang Than Hin.


PRN Johor: 13 peratus keluar mengundi setakat jam 10 pagi tadi

JOHOR BAHRU, 12 Mac – Proses pengundian bagi Pilihan Raya Negeri (PRN) Johor berjalan lancar setakat pukul 11 pagi hari ini, dengan para pengundi yang hadir ke pusat-pusat pengundian mematuhi prosedur operasi standard (SOP) yang ditetapkan.

Bekas Perdana Menteri Tan Sri Muhyiddin Yassin dan isteri Puan Sri Norainee Abdul Rahman selesai menunaikan tanggungjawab mereka sebagai pengundi Dewan Undangan Negeri (DUN) Maharani di Sekolah Menengah Kebangsaan (SMK) Sri Muar, di Muar kira-kira pukul 9 pagi.

Menteri di Jabatan Perdana Menteri (Tugas-Tugas Khas) Datuk Dr Abd Latiff Ahmad dan ibu bapanya pula mengundi bagi DUN Endau di Sekolah Menengah Kebangsaan (SMK) Mersing.

Beberapa calon-calon yang bertanding dalam PRN Johor raya kali ini juga selesai mengundi pada awal pagi antaranya calon Pejuang bagi DUN Kempas Nornekman Osman, calon Barisan Nasional (BN) DUN Kota Iskandar Pandak Ahmad dan calon BN DUN Semarang Datuk Samsolbari Jamali.

“Saya sentiasa mendoakan kejayaan anak,” kata ibu Nornekman iaitu Datin Nora Md Som yang juga balu bekas menteri besar Johor Datuk Osman Sapian, selepas selesai mengundi di Pusat Mengundi Sekolah Kebangsaan Larkin (1) di sini.

Nornekman berdepan pertandingan tujuh penjuru melibatkan calon Barisan Nasional (BN) Datuk Ramlee Bohani, calon PKR Napsiah Khamis @ Maharan dan Nur Faizal Abdullah mewakili Perikatan Nasional (PN).

Antaranya ialah petugas Bernama iaitu Suhanie Mohd Khalid di SMK Sri Kluang di Kluang, R.Vikneswaran di SMK Dato’ Abdul Rahman Andak, Simpang Renggam dan Hilmizudin Daud di Sekolah Agama Dato’ Sulaiman Menteri di sini.


Ukur kemampuan, ambil kira kenaikan kos sebelum tunai haji – Idris

Menteri di Jabatan Perdana Menteri (Hal Ehwal Agama) Senator Datuk Idris Ahmad berkata haruslah menjadi panduan dan ingatan bahawa syarat wajib bagi menunaikan haji mestilah berkemampuan dan tidak membebankan.

“Kita perlu faham konsep menunaikan ibadah dan Allah SWT tidak memaksa jika kita tidak berkemampuan. Jangan sehingga kita bergolok-bergadai dan kehabisan wang simpanan,” katanya kepada pemberita selepas menghadiri Jualan Bergerak Bantu Rakyat di sini hari ini.

Perkara itu dibayangkan Pengerusi Lembaga Tabung Haji (TH) Tan Sri Azman Mokhtar bulan lepas yang memaklumkan TH dijangka membincangkan isu kenaikan kos haji musim depan dengan kerajaan.

Awal tahun ini, TH menganggarkan kos menunaikan ibadah itu bagi setiap jemaah muassasah untuk musim 1445 Hijrah/2022 Masihi ialah RM25,540, namun angka sebenar meningkat kepada RM28,632 dan daripada jumlah itu, seorang jemaah muassasah B40 hanya membayar RM10,980, manakala bukan B40 sebanyak RM12,980.

Mengulas lanjut, Idris berkata sehingga kini, belum ada perbincangan dengan pihak TH berkenaan kenaikan bayaran untuk musim haji 1444 Hijrah/2023 Masihi. – BERNAMA


Kes COVID, ILI meningkat: KPM ada pelan kontingensi buat pelajar

Menteri Kanan Pendidikan Datuk Dr Radzi Jidin berkata bagaimanapun KPM perlu mengadakan perbincangan terlebih dahulu dan mendapatkan nasihat daripada Kementerian Kesihatan (KKM) sebelum membuat sebarang keputusan.

“Apa yang paling penting setiap protokol yang ditetapkan KKM perlu dipatuhi, KPM akan berbincang dengan KKM dan melihat pendekatan yang perlu dilaksanakan (untuk mengekang wabak berkenaan).

“Kita memang sentiasa melakukan perbincangan untuk memastikan walaupun keadaan COVID-19 dan dan influenza yang sedikit meningkat, kita masih boleh meneruskan persekolahan dengan selamat dan teratur,” katanya kepada pemberita selepas melancarkan Liga Tunas Malaysia di Stadium Mini Taman Pancarona, di sini hari ini.

Beliau berkata demikian apabila ditanya usaha KPM bagi memastikan kes COVID-19 dan influenza tidak menular dalam kalangan pelajar yang hadir ke sekolah untuk sesi pengajaran dan pembelajaran bersemuka.

Semalam, Ketua Pengarah Kesihatan Tan Sri Dr Noor Hisham Abdullah memaklumkan kes COVID-19 bagi Minggu Epidemiologi ke-28 (ME 28/2022) dari 10-16 Julai meningkat sebanyak 23.4 peratus manakala kes ILI dan Severe Acute Respiratory Infection COVID-19 meningkat 8.5 peratus.

Sementara itu mengulas mengenai Liga Tunas yang dianjurkan dengan kerjasama Kementerian Belia dan Sukan (KBS), Radzi memaklumkan ia merupakan medan untuk mencungkil bakat baharu dalam kalangan pelajar sekolah.

Beliau berkata liga yang julung kali diadakan itu juga boleh dijadikan sebagai platform untuk melahirkan pelapis bagi skuad bola sepak kebangsaan termasuk pasukan Harimau Malaya.

“Program yang julung kali ini diadakan dalam konteks pertandingan bola sepak di peringkat sekolah seluruh negara, dengan lapan pasukan terbaik dari setiap daerah akan menyertai pertandingan ini dan kita akan langsungkan sehingga peringkat kebangsaan.


(KEMASKINI) 9,020 kes baharu harian, 98 kematian: COVID-19 makin membimbangkan

KUALA LUMPUR 29 Mei – Situasi COVID-19 di negara ini semakin membimbangkan apabila mencatatkan 9,020 kes baharu dengan 98 kematian hari ini, angka tertinggi sejak pandemik itu dikesan pada Januari tahun lalu.

Ketua Pengarah Kesihatan Tan Sri Dr Noor Hisham Abdullah berkata perkembangan terkini itu menjadikan jumlah kumulatif jangkitan sebanyak 558,534 kes manakala jumlah kumulatif kematian ialah 2,650 orang.

“844 pesakit dirawat di Unit Rawatan Rapi (ICU) dengan 430 daripadanya memerlukan bantuan pernafasan,” menurutnya dalam kenyataan perkembangan situasi COVID-19 hari ini.

Johor dan Kedah masing-masing merekodkan 468 kes diikuti Pulau Pinang (345), Melaka (340), Perak (272), Sabah (265), Labuan (253), Pahang (216), Terengganu (189), Putrajaya (29) dan 19 kes di Perlis.

Dr Noor Hisham berkata kematian hari ini pula melibatkan 27 kes di Selangor, masing-masing 14 kes di Johor dan Wilayah Persekutuan Kuala Lumpur, masing-masing lapan kes di Kedah dan Negeri Sembilan serta masing-masing lima kes di Pulau Pinang dan Sarawak.

Sabah dan Terengganu juga masing-masing merekodkan empat kematian hari ini, tiga kes di Pahang, masing-masing dua kes di Kelantan dan Melaka serta masing-masing satu kes di Perak dan Wilayah Persekutuan Labuan.


DUN Machap Jaya: Jom sihat bersama Ah Sem

Machap Jaya 3 Ogos – Memupuk gaya hidup sihat antara fokus Ahli Dewan Undangan Negeri (Adun) Machap Jaya Ngwe Hee Sem.

Baru-baru ini, beliau telah menganjurkan program Jom Sihat Bersama Ah Sem, bersama Jawatankuasa Pembangunan dan Keselamatan Kampung (JPKK) Lesung Batu dan Kawasan Rukun Tetangga (KRT) Melaka Perdana.

Hee Sem yang mesra disapa Ah Sem berkata, program itu diadakan bertujuan untuk menggalakkan penduduk di sekitar untuk kekal aktif dengan melakukan senaman.

Dalam pada itu, beliau yang juga Exco Perpaduan, Penerangan, Sumber Manusia dan Hal Ehwal Pengguna negeri sempat meluangkan masa melakukan ziarah kasih di Taman Melaka Perdana dan Taman Pengkalan Indah.

“Pada sesi ziarah kasih itu saya turut menyampaikan sumbangan kit makanan kepada penduduk yang kurang bernasib baik dan sempat memberikan kata-kata semangat kepada mereka,” katanya.


Piala Tun Abdul Razak: Melaka perlu menang untuk ke suku akhir

AYER KEROH 21 Sept. – Pengurus pasukan Hoki Lelaki Melaka Piala Tun Abdul Razak Mirandy Nawawi berharap anak buah Azrul Effendy Bistamam kembali bangkit pada aksi kedua Piala Tun Abdul Razak berdepan Pulau Pinang, malam ini.

Selepas merekodkan keputusan seri 2-2 ketika bertemu juara Divisyen Dua tahun lepas Perlis pada Jumaat, Mirandy menegaskan misi mesti menang malam ini amat mustahak untuk menempah slot ke suku akhir.

Menyifatkan keputusan Jumaat lalu sebagai permulaan baik, Mirandy turut optimis tiada yang mustahil untuk dicapai selagi para pemain memberikan fokus tinggi dalam perlawanan tatkala pasukan berdepan masalah kecederaan pemain.

“Keputusan seri 2-2, ia permulaan yang agak baik, namun Melaka perlu menang menentang Pulau Pinang malam ini untuk memastikan tempat ke suku akhir,” katanya ringkas ketika dihubungi.


LHDN yakin capai sasaran kutip cukai RM139 bilion

KUALA LUMPUR 2 Mac – Sasaran kutipan hasil cukai berjumlah RM139 bilion tahun ini mampu dicapai dengan memastikan segala perkhidmatan yang disediakan oleh Lembaga Hasil Dalam Negeri (LHDN) dapat dilaksanakan sebaiknya.

Ketua Pegawai Eksekutif LHDN Datuk Mohd Nizom Sairi berkata LHDN tidak akan mengambil pendekatan yang agresif untuk mencapai sasaran itu, sebaliknya menyediakan perkhidmatan khusus yang diperlukan oleh pihak pembayar cukai.

“Kita hanya perlu memastikan segala perkhidmatan atau bantuan yang diperlukan oleh pihak pembayar cukai itu diberikan. Kita memantau bahawa apa yang mereka perlu lakukan, tarikh-tarikh tertentu atau bayaran dapat dilaksanakan.

“Dengan ekonomi yang dijangka berkembang baik nanti, sasaran yang dinyatakan itu boleh dicapai, malah boleh melebihi apa yang disasarkan,” katanya dalam program Ruang Bicara bertajuk ‘HASiL Memakmurkan Negara, Mensejahterakan Keluarga Malaysia’ terbitan Bernama TV malam ini.

Perdana Menteri Datuk Seri Ismail Sabri Yaakob hari ini berkata kerajaan menjangkakan kutipan hasil cukai akan kembali kepada paras sebelum pandemik COVID-19, sama ada memenuhi atau melebihi sasaran kutipan cukai berjumlah RM139 bilion tahun ini.

Ismail Sabri berkata bagi menyokong hasrat ini, LHDN melalui pengurusannya perlu merangka pelbagai strategi jangka pendek dan sederhana untuk mencapai sasaran kutipan yang ditetapkan, dan dalam masa yang sama mengekalkan prestasi yang baik pada masa hadapan.

“Kita tidak mahu dilihat sebagai pihak yang mengambil pendekatan untuk mencari cukai tambahan semata-mata kerana apabila pematuhan meningkat, sebagai contohnya rakyat mematuhi undang-undang, bayar dengan sepatutnya, maka ekonomi (dapat) berkembang dan hasil akan dapat ditingkatkan lagi,” katanya. – BERNAMA


Muhyiddin positif COVID-19

KUALA LUMPUR, 9 Feb – Pengerusi Majlis Pemulihan Negara Tan Sri Muhyiddin Yassin hari ini mengesahkan dirinya positif COVID-19, selepas melakukan ujian Reverse Transcription-Polymerase Chain Reaction (RT-PCR).

Menerusi catatan di laman Facebook beliau, bekas perdana menteri itu memaklumkan beliau akan menjalani kuarantin kendiri di rumah, berdasarkan prosedur operasi standard (SOP) Kementerian Kesihatan (KKM).


Bekalan vaksin COVID-19 mencukupi bagi program dos ketiga, PICK remaja

PUTRAJAYA 20 Sept. – Bekalan vaksin COVID-19 bagi program pemberian dos ketiga (dos penggalak) dan pelaksanaan Program Imunisasi COVID-19 Kebangsaan Remaja (PICK Remaja) adalah mencukupi, kata Menteri Kesihatan Khairy Jamaluddin.

“Dari segi bekalan insya-Allah cukup,” katanya dalam sidang media sempena pelancaran PICK Remaja di Sekolah Menengah Kebangsaan (SMK) Putrajaya Presint 8, di sini hari ini.

Perdana Menteri Datuk Seri Ismail Sabri Yaakob sebelum ini mengumumkan kerajaan bersetuju melaksanakan pemberian dos ketiga vaksin COVID-19, selepas liputan imunisasi populasi dewasa di seluruh negara melebihi 80 peratus.

Suntikan ketiga itu memberi keutamaan kepada kumpulan berisiko tinggi meliputi anggota barisan hadapan kesihatan, pesakit kurang daya tahan imun, warga emas dengan komorbiditi, serta individu yang tinggal atau bekerja di pusat jagaan jangka panjang.

Ditanya keperluan pemberian dos penggalak bagi vaksin dos tunggal jenis CanSino, Khairy berkata CanSino telah mengemukakan permohonan kepada Bahagian Regulatori Farmasi Negara (NPRA), dengan menyatakan kemungkinan keperluan untuk dos kedua selepas enam bulan individu menerima suntikan.

Khairy berkata, Kementerian Kesihatan (KKM) akan memantau data dari negara lain yang menggunakan vaksin CanSino untuk mendapatkan maklumat lanjutan, sama ada dos penggalak diperlukan selepas enam bulan.

Beliau juga berkata, tiada masalah dari segi perolehan vaksin jenis CanSino dan Sinovac untuk dos penggalak, kerana kilang pembotolan berpangkalan di Malaysia.

Mengenai perancangan pemberian suntikan vaksin kepada kanak-kanak berumur 12 tahun ke bawah, Khairy berkata beberapa syarikat telah menghantar maklumat ujian klinikal bagi kanak-kanak berumur bawah 12 tahun, namun belum ada vaksin yang diluluskan NPRA untuk mereka di bawah 12 tahun.

Beliau berkata KKM telah berbincang dengan Menteri Kanan Pendidikan Datuk Radzi Jidin mengenai cara-cara pembukaan tadika dan sekolah rendah, dengan memastikan persekitaran yang selamat.

“Itu cara terbaik yang boleh kita lakukan sekarang dengan prosedur operasi standard (SOP) yang akan dikuatkuasakan Kementerian Pendidikan, sehingga mendapat kelulusan penggunaan vaksin untuk kanak-kanak berumur bawah 12 tahun,” katanya.

Turut hadir pada pelancaran PICK Remaja itu ialah Radzi dan Timbalan Menteri Kesihatan Datuk Dr Noor Azmi Ghazali yang juga penyelaras PICK Remaja.


Yusof Ishak’s Utusan Melayu: The Genesis of Malay Newspaper Journalism

THE Singapura that Yusof Ishak (1910-70) lived was a continuation of the turn of the last
century. It was a period of European imperialism. It was a period of the propagation of ideas, reform and radicalism, and self-criticism.

It was a period for the invention of new vocabularies under colonial conditions. Chinese
commercial success was proverbial. There was anxiety as well as opportunity for the Malays, and a growing audience for Malay voices and representation.

These sentiments were initially expressed in the Utusan Melayu of Mohd. Eunos Abdullah,
co-founder and president of the Singapore Malay Union (KMS). It was backed by the
facilities of the Free Press, drawing heavily on cable news and other reports from the
English-language sister paper. It also published a generous selection of local (mainly
Singapore) news. The comments expressed were described as editorially moderate. The
Utusan Melayu of Mohd. Eunos ceased publication in 1922.

In 1914 (until 1931) Eunos was appointed editor of Lembaga Melayu – representing
progressive urban Malay opinion. The demise of Lembaga Malaya marked the end of an era
of Malay-language journalism, and the beginning of another, in Onn b. Ja’afar’s Warta
Malaya.

That was the social climate when Yusof entered journalism. He first started a fortnightly
magazine, Sportsman upon leaving school in 1929. At the invitation of a school friend, Syed Hussein bin Ali Alsagoff, he joined the Alsagoff-owned newspaper, Warta Malaya, and rose rapidly to become the assistant manager and then acting editor.  Warta Malaya was established in 1930 and helmed by Onn Jaafar, who later founded UMNO). It
was the largest circulating newspaper at the time, often highlighting the socioeconomic
conditions of the Malays. The major newspapers then were owned and led by the Jawi
Peranakans, and Arabs in the likes of the Alsagoffs. They expressed the opinion and
aspirations of the general Muslim community rather than the Malays in particular.

The Malay intelligentsia then was concerned with the absence of what William Roff (1967)
described as the autochthonous Malay-language journalism. In reading the pulse of the
Malay psyche, Roff felt that in Singapura, relations between the Malays and other elements
of the local Muslim community had been strained since the 1920s. In 1938 a meeting of some 20 people was held in the house of Daud bin Mohd. Shah, president of the KMS to discuss the possibility of starting a national daily that would be owned, financed as well as staffed solely by “Malays of the Archipelago.”

Yusof in Utusan Melayu’s anniversary publication, Utusan Melayu Sepuloh Tahun (Ten
Years of Utusan Melayu) (Singapore 1948), and later interviews in 1960-61 with Daud Mohd Shah and Haji Embok Suloh Haji Omar, the principal backers of the paper, recalled that as a young journalist on the committee of KMS who was then working for Warta Malaya, he was tasked to inquire into setting up a Malay newspaper. Finally the Utusan Melayu Press Ltd. was established in 1938 located at No. 64 Queen Street. The first issue appeared on 29 May 1939, sold for 10 cents a copy. Ishak Muhammad (later known as Pak Sako) who acted as editor of the newspaper for the first issue wrote the piece ‘Dari Warta Malaya ke Utusan Melayu’ (From Warta Malaya to Utusan Melayu) when the newspaper made its debut. Yusof was Chief Editor and Manager of Syarikat Utusan Melayu, while Daud functioned as Managing Editor. Its Sunday edition, the Utusan Zaman was in the streets on 5 November 1939.

Earlier Yusof was much aware that the newspaper they had imagined would need a first-rate editor, without which there would be no expertise and competency. Without it, Yusof would not seek funding. He approached Abdul Rahim Kajai, at that time with Warta Malaya in Singapura. Kajai agreed.

The initial capital was 2,000 dollars. Another 10,500 dollars were to be raised within the
next three months to comply with company regulations. In The Origins of Malay
Nationalism, Roff described the many weeks of share pushing by the supporters of the
scheme. Every Friday was spent travelling to all over southern Johore and Singapura talking to mosque congregations after Jumaat prayers. According to Yusof, he visited more than 30 kampungs, addressing more than 5,000 people. Meanwhile, Daud went to Kuala Lumpur to enlist support there, though not with great success. Pak Sako, then a writer with Warta Malaya, toured Pahang and the east coast states. He later wrote a brilliant series of articles describing Malay life there for Utusan Melayu in May and June 1939.

It was said that some 400 Malays, many of them taxi drivers, hawkers and small farmers –
had brought the shares in the company. The movable Jawi type was bought in Hong Kong.
Yusof went to England to acquire a printing press. Clerical, printing and editorial staff were
engaged. Among the journalists were Yusof himself, Ishak and Zainal Abidin bin Haji Alias
(Zabha) who remained until 1960. All were from Warta Malaya.

Embok later wrote that Utusan Melayu was presented to the public as a ‘purely’ Malay
enterprise (meaning no intervention from the Arabs and Jawi Peranakan) with ideas,
composition and production entirely in Malay hands. Like early Minangkabau journalism
before World War II, “progress” (Kemajuan) was much addressed in its pages. The Arab-
owned Warta Malaya had levelled accusations against Utusan Melayu as dangerously Kaum
Muda, and “out to subvert Islam.”

It was a bitter first few months. Competition of Warta Malaya and Lembaga Melayu were
fierce. It was a newspaper with a cause. By late 1939, it was selling over 1,000 copies daily. In June of 1939, a reader’s letter saw the newspaper as “the first real sign of a national Malay movement.” Utusan Melayu established Malay journalism in Malaysia, with Singapura as its hub. It resonated a vibrancy of identity and liberal attitudes, each accommodating the other.

That was the world of Yusof Ishak. On 5 May 2017, I was asked to speak on “Singapore as
Abode of Early Malay Journalism: Yusof Ishak and Nationhood,” and launch a pictorial
volume on Yusof Ishak published by ISEAS-Yusof Ishak Institute. I said that Singapura was
destined to be the site for a vibrant Malay publishing and a centre for the Archipelago’s
intellectual community. It was a collusion of cultural geography, colonialism, and the
maritime with newspapers and journalism. After World War II, Yusof Ishak was dragged
into the fateful interplay of history, geography and nationhood.

Yusof had a pioneering role in many aspects of journalism in late colonialism and in the early nation building process in Malaysia and Singapore. His principles as a journalist, however, did not allow him to continue running the newspaper. UMNO, the dominant party in Malaya at that time took over Utusan Melayu in May 1959. Yusof left journalism and his own newspaper. A few months later he became the Yang Dipertuan Negara Singapura. His
journalistic ethos never came back.


Ejen kapal persiaran bantu tarik pelancong ke Melaka

BANDA HILIR 12 April – Ejen kapal persiaran mewah diminta agar bersama-sama mempromosikan Negeri Melaka kepada penumpang yang mengikuti pelayaran khususnya menjelang Tahun Melawat Melaka 2024 (TMM2024).

Exco Pelancongan, Warisan, Seni dan Budaya negeri, Datuk Abdul Razak Abdul Rahman berkata pelbagai pakej istimewa akan ditawarkan kepada pelancong dari perairan antarabangsa berminat singgah di negeri ini.

“Sebagai contoh hari ini seramai 390 pelancong dari Eropah dan Jerman menaiki kapal persiaran ‘Ms Amadea’ singgah di negeri Melaka untuk melihat produk pelancongan yang ada di negeri kita.

Beliau berkata demikian pada sidang media selepas menyambut ketibaan pelancong-pelancong dari Jerman dan Eropah yang menaiki kapal persiaran ‘Ms Amadea’ di Kompleks Imigresen, Kastam, Kuarantin dan Keselamatan (ICQS) di sini, hari ini.

Hadir sama Timbalan Setiausaha Kerajaan Negeri (Pembangunan) negeri, Badaruddin Mohd Kassim dan Pengurus Besar Bahagian Promosi Pelancongan (BPP) Melaka, Sa’ari Basiron.


PICKIDS sukarela , tiada sekatan untuk kanak-kanak tidak divaksinasi – Khairy

KUALA LUMPUR 3 Feb – Pemberian vaksin di bawah Program Imunisasi COVID-19 Kebangsaan Kanak-kanak (PICKids) akan dilakukan secara sukarela dan tiada sekatan akan dikenakan untuk kanak-kanak tidak divaksinasi.

Menteri Kesihatan Khairy Jamaluddin berkata perkara itu bagi membina keyakinan ibu bapa kerana pihaknya sedar masih terdapat ramai ibu bapa yang mengambil pendekatan tunggu dan lihat sebelum berdaftar untuk PICKids.

“Setakat tempahan janji temu dibuka semalam, 15 peratus telah berdaftar. PICKids adalah secara sukarela, untuk memberi masa kepada ibu bapa untuk membuat keputusan yang tepat.


Pesakit kategori 4, 5 meningkat, penggunaan katil ICU cecah 97 peratus

PUTRAJAYA 14 Jun- Bilangan pesakit COVID-19 kategori 4 dan 5 yang diperoleh daripada Pusat Kesiapsiagaan dan Tindak Cepat Krisis Kebangsaan (CPRC) perkhidmatan hospital di seluruh negara menunjukkan trend peningkatan bermula April lalu iaitu 6,751 kes kepada 30,287 kes pada Mei.

Menteri Kesihatan Datuk Seri Dr Adham Baba berkata, peningkatan kes bagi kedua-dua kategori tersebut dijangka meningkat bulan ini memandangkan setakat semalam, terdapat 22,857 kes direkodkan di seluruh negara.

Berikutan situasi melibatkan kategori 4 dan 5 itu, Dr Adham pada sidang media mengenai perkembangan Program Imunisasi COVID-19 Kebangsaan di sini hari ini, bersama Menteri Penyelaras program itu Khairy Jamaluddin berkata, kapasiti penggunaan katil di unit rawatan rapi (ICU) kini mencapai 97 peratus.

Menurutnya, ketika ini terdapat 1,767 katil ICU di seluruh negara termasuk di hospital kerajaan dan hospital Angkatan Tentera Malaysia (ATM) dan jumlah pesakit yang sedang menjalani rawatan rapi adalah 1,161 orang manakala 452 pesakit memerlukan bantuan pernafasan.

Dalam perkembangan lain, Dr Adham berkata kerajaan menetapkan klinik dan pusat perubatan swasta untuk menyediakan bil terperinci bagi penjualan perkhidmatan ujian COVID-19 di premis mereka, sekiranya kos dikenakan melebihi harga siling setiap jenis ujian seperti ditetapkan Kementerian Kesihatan (KKM).

Kerajaan sebelum ini menetapkan harga siling bagi ujian saringan Tindak Balas Berantai Polimerase (RT-PCR) berharga RM150, rapid molecular yang membolehkan ujian diperoleh dengan pantas pada harga RM270, Kit Ujian Pantas (RTK) Antigen pada harga RM60 dan ujian pantas mengesan antibodi pada kadar RM50 di Semenanjung.

Di Sabah dan Sarawak pula, harga siling RT-PCR ditetapkan sebanyak RM200, RM350 bagi ujian rapid molecular, RM80 bagi RTK Antigen dan RM70 bagi ujian pantas antibodi.

Dr Adham berkata orang ramai boleh membuat aduan kepada CPRC dan Cawangan Kawalan Amalan Perubatan Swasta (CKAPS) sekiranya klinik atau pusat perubatan swasta mengenakan harga tidak berpatutan untuk ujian saringan COVID-19.


Program vaksinasi COVID-19 tiada had tamat, sehingga capai sasaran- Khairy

SEPANG 21 Feb. – Pendaftaran untuk vaksinasi COVID-19 tidak akan ditamatkan sehingga mencapai sasaran 80 peratus rakyat yang telah menerima vaksin, kata Menteri Penyelaras Program Imunisasi COVID-19 Kebangsaan Khairy Jamaluddin.

“Pendaftaran akan sentiasa dibuka dan tidak akan ditutup sehingga selesai sasaran kita iaitu 70 hingga 80 peratus rakyat Malaysia (menerima vaksin),” kata beliau yang juga Menteri Sains, Teknologi dan Inovasi pada sidang media selepas menyambut ketibaan kumpulan pertama vaksin Pfizer-BioNTech, di sini hari ini.

Ketua Pengarah Kesihatan Tan Sri Dr Noor Hisham Abdullah sebelum ini dilaporkan berkata, Kementerian Kesihatan (KKM) telah mengenal pasti beberapa kaedah yang boleh digunakan orang awam untuk mendaftarkan diri, selain pihaknya juga akan mengenal pasti kumpulan sasar bagi memastikan mereka memperoleh vaksinasi itu.

Sementara itu mengenai status vaksin lain yang akan diterima negara, Khairy berkata Bahagian Regulatori Farmasi Negara (NPRA) sedang berusaha sebaik mungkin untuk mendapatkan maklumat tambahan mengenai vaksin berkenaan sebelum diluluskan.

“Contohnya bagi vaksin Sputnik V, (NPRA) telah meminta maklumat tambahan daripada Duopharma Biotech Bhd dan Gamaleya National Research Institute of Epidemiology and Microbiology, Rusia.

Khairy berkata vaksin Sinovac dijadual tiba pada 27 Februari ini, namun ia masih menunggu kelulusan NPRA, manakala vaksin AstraZeneca dijadual tiba Mac ini.

Sehingga bulan ini, Malaysia telah mendapat akses bekalan vaksin COVID-19 sebanyak 66.7 juta dos melalui Fasiliti COVAX dan pembelian awal daripada lima pengeluar vaksin COVID-19.

Ia termasuk vaksin dua dos merangkumi vaksin dari syarikat Pfizer-BioNTech, AstraZeneca, Sinovac Life Sciences Co Ltd (Sinovac) serta CanSinoBIO, dan vaksin satu dos daripada Sputnik V.


Diskaun 50 peratus naiki MTS selepas PKPB

BANDA HILIR 3 Jun – Menara Taming Sari memberikan tawaran istimewa berupa diskaun 50 peratus harga tiket kepada rakyat negeri Melaka bermula 1 Jun hingga 31 Disember ini.

Ketua Pegawai Eksekutif Menara Taming Sari, Azlan Abidin berkata, tawaran itu tidak hanya terhad kepada anak Melaka, tetapi ia juga dibuka kepada pelajar dan pekerja yang bekerja di negeri ini.

Jelasnya, pembelian tiket dengan diskaun istimewa itu sah digunakan sehingga 31 Disember 2021, yang mana ia bertujuan untuk merancakkan kembali sektor pelancongan negeri ini selepas berakhirnya Perintah Kawalan Pergerakan Bersyarat (PKPB) nanti.

“Melalui diskaun 50 peratus ini, rakyat Melaka dapat membeli tiket dengan harga RM8.50 sahaja untuk dewasa dan RM5.50 untuk kanak-kanak berbanding harga asalnya RM17 dan RM11 sebelum ini.

“Selain diskaun istimewa buat rakyat negeri ini, kita turut memperkenalkan satu lagi tawaran istimewa berupa pakej menarik yang menggabungkan tiket Menara Taming Sari bersama Melaka River Cruise dan muzium-muzium yang ada di Melaka.

“Pakej yang diperkenalkan menerusi slogan ‘Dream Now Travel Later’ ini boleh didapati melalui aplikasi Melaka eXcess terbuka buat semua pelancong dalam dan luar Melaka.

Mengulas lanjut, Azlan berkata, pihaknya sudah melakukan persiapan rapi untuk membuka kembali Menari Taming Sari kepada pengunjung, walaupun belum mengetahui tarikh sebenar sektor pelancongan dibenarkan beroperasi semula.

Ujarnya, persiapan awal tersebut amat penting memandangkan semua sektor diwajibkan mematuhi segala prosedur operasi standard (SOP) yang ditetapkan Kementerian Kesihatan Malaysia (KKM) dalam usaha memutuskan rantaian Covid-19.

“Dari segi keselamatan, ia memang 100 peratus menjadi keutamaan kami yang mana untuk norma baharu ini kami telah bersedia dengan beberapa SOP khusus, termasuklah menyediakan tempat kuarantin selain turut menyediakan ‘hand sanitizer’ dan menggalakkan penggunaan ‘face mask’ di kalangan pengunjung.

“Pada masa sama, kita turut mengurangkan kapasiti pengunjung di dalam menara iaitu hanya 30 pengunjung satu-satu masa, berbanding 66 pengunjung sebelum ini,” ujarnya.


GRS sertai Kerajaan Perpaduan, capai majoriti dua pertiga Parlimen – PM Anwar

PUTRAJAYA, 25 Nov – Perdana Menteri Datuk Seri Anwar Ibrahim hari ini berkata kerajaan perpaduan pimpinannya telah mencapai majoriti dua pertiga melalui penyertaan terkini oleh Gabungan Rakyat Sabah (GRS).

Bercakap pada sidang media pada hari pertamanya memasuki Pejabat Perdana Menteri di Perdana Putra di sini hari ini, Anwar berkata perkara itu dimaklumkan kepadanya oleh Ketua Menteri Sabah Datuk Seri Hajiji Noor yang juga Pengerusi GRS.

“Ini akan memperkukuh kestabilan politik negara dan boleh menumpukan perhatian dalam kerja-kerja mengangkat martabat negara, mengukuhkan ekonomi dengan maksud untuk membela nasib rakyat,” katanya.

Mengenai pembentukan Kabinet, Anwar berkata saiznya akan diperkecilkan dan beliau akan meminta persetujuan daripada ahli-ahli yang akan dilantik nanti untuk mengurangkan gaji mereka.

Pada sidang media sulungnya sebagai perdana menteri malam tadi, Anwar menegaskan kerajaan perpaduan yang dibentuk dengan penyertaan beberapa parti akan memastikan kestabilan negara dan ekonomi serta menjunjung semangat Perlembagaan Persekutuan.

Beliau berkata tiga komponen terbesar yang membentuk kerajaan perpaduan adalah Pakatan Harapan (PH), Barisan Nasional (BN) dan Gabungan Parti Sarawak (GPS).

Anwar sebelum ini dilaporkan berkata akan mengecilkan saiz Kabinet kepada maksimum 25 menteri sahaja berbanding jumlah 31 menteri dalam pentadbiran bekas Perdana Menteri Datuk Seri Ismail Sabri Yaakob.


COVID-19: 732 kes baharu, enam kematian

KUALA LUMPUR,  21 Okt. – Selepas beberapa hari berturut-turut merekodkan jumlah kes harian melebihi angka 800, hari ini Kementerian Kesihatan melaporkan kes positif COVID-19 di negara ini mencatatkan sedikit penurunan iaitu 732 kes selain enam kematian.

Ketua Pengarah Kesihatan Tan Sri Dr Noor Hisham Abdullah berkata perkembangan dalam tempoh 24 jam lepas itu menjadikan angka terkumpul positif COVID-19 di Malaysia berjumlah 22,957 kes dengan kes aktif sebanyak 7,827 kes.

“Daripada jumlah kes hari ini, 724 merupakan penularan tempatan dan terdapat lapan kes import yang melibatkan enam warganegara dan dua rakyat asing.

“Sabah masih menjadi negeri dengan kes jangkitan tertinggi iaitu 535 kes atau 73.1 peratus,” katanya pada sidang media perkembangan COVID-19 di Putrajaya.

Dr Noor Hisham berkata tempoh 24 jam lepas hingga tengah hari tadi juga merekodkan  580 kes sembuh, menjadikan jumlah kumulatif kes yang telah pulih sepenuhnya daripada jangkitan COVID-19 sebanyak 14,931 kes atau 65 peratus daripada jumlah keseluruhan jangkitan yang dilaporkan.

Bagi kes positif mengikut negeri, selain Sabah yang mencatat bilangan kes terbanyak, Selangor merekodkan 114 kes, Kuala Lumpur (20), Pulau Pinang (12), sementara Negeri Sembilan dan Labuan masing-masing sembilan kes.

Mengenai enam kematian baharu, Dr Noor Hisham berkata lima direkodkan di Sabah, melibatkan empat rakyat tempatan (tiga lelaki dan seorang wanita) serta seorang lelaki warga asing, yang  berusia antara 27 dan 55 tahun.

“Satu kematian lagi melibatkan lelaki warganegara direkodkan di Labuan, berusia 46 tahun yang dirawat di Hospital Labuan dan mempunyai sejarah penyakit darah tinggi,” katanya.

Hingga kini, jumlah keseluruhan kematian akibat COVID-19 di negara ini ialah 199 kes atau 0.87 peratus daripada jumlah keseluruhan kes, katanya.- BERNAMA